Tidak pakai pelitup muka rekod kesalahan paling tinggi
Oleh NUR HUDA MUSA

18 Januari 2021, 6:38 pm
PETALING JAYA – Seramai 250 individu dikenakan tindakan kerana tidak memakai pelitup muka sekali gus mencatatkan antara kesalahan tertinggi yang direkodkan berkaitan kesalahan ingkar arahan Perintah Kawalan Pergerakan (PKP) semalam.
Menteri Kanan (Keselamatan), Datuk Seri Ismail Sabri Yaakob berkata, jumlah tersebut merupakan sebahagian daripada keseluruhan 785 individu yang dikenakan tindakan dengan 765 dikompaun, 19 direman manakala seorang dijamin.
“Sebanyak 165 individu pula dikenakan tindakan kerana gagal mematuhi arahan penjarakan fizikal, gagal menyediakan peralatan rekod butiran pelanggan (137), premis beroperasi lebih masa atau tanpa kebenaran (38), rentas daerah atau negeri tanpa kebenaran (31) dan lain-lain (164).
“Tindakan tersebut diambil hasil pemeriksaan Task Force Operasi Pematuhan yang diketuai Polis Diraja Malaysia (PDRM) semalam,” katanya dalam satu kenyataan di sini hari ini.
Dalam pada itu Ismail Sabri berkata, Ops Benteng semalam turut berjaya menahan seramai 33 orang pendatang asing tanpa izin (PATI) serta merampas empat buah kenderaan darat.
“Sebanyak 428 Sekatan Jalan Raya (SJR) dilaksanakan semalam melibatkan Ops Penawar (378 SJR), Ops Benteng PDRM (41 SJR) dan Ops Benteng Agensi Keselamatan Sempadan Malaysia (AKSEM) (Sembilan SJR).

“Kerajaan akan mengambil tindakan tegas terhadap mana-mana pihak yang cuba memasuki sempadan negara secara haram dan agensi-agensi penguatkuasa akan terus mengetatkan kawalan kawasan sempadan terutamanya di lorong-lorong tikus,” jelasnya.
Mengulas lanjut beliau berkata, seramai 106,748 individu telah pulang ke tanah air melalui pintu masuk sempadan antarabangsa dan kesemua telah ditempatkan di 81 Hotel dan 15 Institut Latihan Awam (ILA) serta Institut Pengajian Swasta.
“Daripada jumlah itu, seramai 8,346 individu sedang menjalani proses Kuarantin Wajib manakala 540 individu telah dihantar ke hospital untuk rawatan. Seramai 97,862 individu telah dibenarkan pulang.
“Penguatkuasa Kementerian Perdagangan Dalam Negeri dan Hal Ehwal Pengguna (KPDNHEP) juga telah membuat 729 pemantauan harian ke atas 11 jenis bekalan barangan termasuk peruncit (562), pemborong (138) dan pengilang (29) semalam dan mendapati bekalan barangan keperluan mencukupi,” ujarnya. – K! ONLINE


Peruntukan tambahan RM1 bilion bagi memerangi Covid-19
Oleh LUQMAN RIDHWAN MOHAMED NOR

18 Januari 2021, 4:47 pm
PETALING JAYA – Kerajaan menyediakan dana tambahan sebanyak RM1 bilion di bawah matlamat pertama Pakej Bantuan Perlindungan Ekonomi dan Rakyat Malaysia (Permai) iaitu untuk memerangi wabak Covid-19.
Perdana Menteri, Tan Sri Muhyiddin Yassin berkata, ia merangkumi hampir RM800 juta kepada Kementerian Kesihatan (KKM) dan selebihnya kepada Majlis Keselamatan Negara (MKN) serta agensi-agensi lain yang terlibat.
“Penyediaan peruntukan ini menumpukan kepada bekalan, antaranya tambahan reagen dan kit saringan, serta peralatan PPE terutamanya kepada petugas kesihatan,” katanya pada sidang akhbar khas yang disiarkan secara langsung hari ini. – K! ONLINE


Golongan ditetapkan wajib ambil vaksin Covid-19
Oleh LUQMAN RIDHWAN MOHAMED NOR

18 Januari 2021, 4:48 pm
PETALING JAYA – Jawatankuasa Muzakarah Majlis Kebangsaan Bagi Hal Ehwal Ugama Islam telah memutuskan hukum penggunaan vaksin Covid-19 adalah harus dan wajib diambil oleh golongan yang ditetapkan.
Perdana Menteri, Tan Sri Muhyiddin Yassin yang mengulas perkara itu berkata, menentukan kemaslahatan komuniti bagi melindungi manusia daripada dijangkiti penyakit berbahaya bukanlah perkara asing dalam perspektif syarak. – K! ONLINE


Pasar raya Mydin Bukit Jambul ditutup sementara
Oleh SAFINA RAMLI

18 Januari 2021, 4:56 pm
GEORGE TOWN – Pasar raya Mydin di Kompleks Bukit Jambul di sini diarahkan ditutup buat sementara waktu bermula hari ini bagi tujuan sanitasi selepas salah seorang pekerjanya didapati positif Covid-19.
Perintah penutupan itu yang dikeluarkan oleh Kementerian Kesihatan Malaysia (KKM) berkuatkuasa mulai pukul 1 tengah hari tadi.
Pengurus Besar Mydin Wilayah Utara, Azmin Saduruddin berkata, salah seorang pekerja di situ telah diarahkan untuk menjalani kuarantin di rumah selepas mempunyai kontak rapat dengan pesakit positif Covid-19 baru-baru ini.
“Ketika dalam tempoh kuarantin kakitangan tersebut turut disahkan positif Covid-19. Oleh itu, pasar raya ini telah diarahkan tutup untuk sementara hingga satu tempoh yang akan dimaklumkan kelak,” katanya ketika dihubungi di sini hari ini.
Menurut beliau, pihaknya akan melakukan proses sanitasi secara menyeluruh di semua kawasan di dalam pasar raya itu. – K! ONLINE


Polis tiada kuasa batal kompaun ingkar SOP
Oleh ASLIZA MUSA

18 Januari 2021, 5:00 pm
BATU GAJAH – Polis Diraja Malaysia (PDRM) tidak mempunyai kuasa membatalkan kompaun di bawah Akta Pencegahan dan Pengawalan Penyakit Berjangkit 1988 (Akta 342) seperti dakwaan yang dibuat di media sosial.
Ketua Polis Perak, Datuk Mior Faridalathrash Wahid sebaliknya berkata, pihak polis adalah antara agensi penguatkuasa yang dilantik di bawah Akta 342 bagi menguatkuasakan peraturan sepanjang Perintah Kawalan Pergerakan (PKP) dilaksanakan.
Katanya, pasukan itu hanya mempunyai kuasa mengeluarkan kompaun manakala menentukan sama ada terdapat kesalahan atau tidak, adalah pihak Pejabat Kesihatan Daerah dan mahkamah.
“Kita tiada kuasa untuk batalkan kompaun kerana dipihak polis hanya diberi kuasa di bawah Akta 342 untuk mengeluarkan kompaun sekiranya didapati terdapat pelanggaran SOP (prosedur operasi standard).
“Jadi peranan individu itu untuk menjelaskan kompaun tersebut di Pejabat Kesihatan Daerah atau Pegawai Kesihatan Daerah. Itu tanggungjawab mereka untuk pergi ke sana,” katanya ketika ditemui pemberita di Pusat Kawalan Tempat Kejadian (PKTK) operasi mencari dan menyelamat (SAR) mangsa lemas di Sungai Kinta di sini hari ini.
Beliau berkata demikian bagi mengulas kenyataan warga maya di media sosial Facebook yang mendakwa polis mempunyai kuasa untuk membatalkan kompaun PKP.

Isu berkenaan timbul selepas tular seorang remaja perempuan berusia 17 tahun tidak mempunyai keupayaan untuk membayar kompaun RM1,000 yang dikenakan ke atasnya atas kesalahan tidak memakai pelitup muka ketika bekerja di sebuah restoran di Taman Perpaduan dekat Tambun, kelmarin.
Mengulas lanjut Mior Faridalathrash berkata, sekiranya orang yang dikenakan kompaun itu tidak berpuas hati dengan tindakan tersebut, mereka boleh membuat rayuan  yang mana Pejabat Kesihatan Daerah akan memberi tarikh untuk hadir ke mahkamah.-K! ONLINE


BPN 2.0 mula dibayar 21 Januari depan
Oleh LUQMAN RIDHWAN MOHAMED NOR

18 Januari 2021, 4:51 pm
PETALING JAYA – Bayaran Prihatin Nasional (BPN) 2.0 akan dipercepatkan iaitu bermula 21 Januari depan dengan 11.1 juta penerima akan mendapat bayaran sebanyak RM2.38 bilion.
Perdana Menteri, Tan Sri Muhyiddin Yassin berkata, bagi Bantuan Prihatin Rakyat (BPR), bayaran fasa pertama akan melibatkan lebih daripada 8 juta penerima.
“Golongan isi rumah berpendapatan sehingga RM5,000 sebulan akan menerima RM300 ratus ringgit, dan bagi kategori bujang berpendapatan sehingga RM2,000 sebulan pula, mereka akan menerima RM150 ringgit,” katanya pada sidang akhbar khas hari ini.
Katanya, di bawah Belanjawan 2021, kerajaan telah meningkatkan kadar bantuan kebajikan bulanan di bawah Jabatan Kebajikan Masyarakat (JKM) berkuat kuasa Januari 2021.
Ujarnya, bantuan kebajikan itu melibatkan peruntukan sebanyak RM2.2 bilion dan akan memanfaatkan lebih daripada 400,000 penerima.
“JKM juga akan segera melaksanakan Program Bakul Makanan yang merangkumi barang makanan keperluan bernilai RM100 ringgit bagi setiap isi rumah yang layak, dengan jumlah peruntukan sebanyak RM50 juta,” katanya. – K! ONLINE


Rumah pusaka hampir terbakar di tangan penagih dadah
Oleh MOHD SYALMIZI HAMID

18 Januari 2021, 4:52 pm
SEBERANG PERAI – Sebuah rumah pusaka di Lembah Raja, Pinang Tunggal, Tasek Gelugor di sini hampir dijilat api selepas seorang penagih dadah bertindak membuat kebakaran kain berdekatan rumah itu malam tadi.
Kejadian kira-kira pukul 10.40 malam itu bagaimanapun berjaya dihentikan selepas salah seorang penghuni iaitu lelaki berusia 46 tahun yang sedang tidur menyedari kejadian berkenaan.
Ketua Polis Daerah Seberang Perai Utara, Asisten Komisioner Noorzainy Mohd. Noor berkata, penghuni itu tersedar selepas terdengar bunyi motosikal yang kuat di hadapan rumah.
“Apabila keluar dari bilik dan pergi ke ruang tamu, buruh binaan itu mendapati adik lelakinya sedang membakar longgokan langsir dan pakaian.
“Ketika itu api sedang marak dan pengadu terus memadamkan api dengan air,” katanya keada pemberita hari ini.
Menurut Noorzainy, lelaki itu bagaimanapun telah menangkap adik bongsunya itu yang memiliki 10 rekod termasuk tujuh berkaitan dadah sebelum menyerahkannya kepada polis.

“Siasatan mendapati, suspek berusia 35 tahun positif syabu dan dia didapati terlibat dalam kegiatan dadah sebelum ini.
“Abangnya itu mengesyaki suspek bertindak demikian kerana pengaruh dadah dan dia tidak bermusuh dengan adiknya,” katanya lagi.
Menurut Noorzainy, pengadu turut bimbang dengan perbuatan adiknya itu boleh menyebabkan kebakaran rumah pusaka yang didiami mereka tiga beradik.
Kes disiasat mengikut Seksyen 435 dan 511 Kanun Keseksaan. – K! ONLINE


Sindiket penipuan pelaburan ‘Like and share’ tumpas
Oleh SHAMSUL KAMAL AMARUDIN

18 Januari 2021, 5:19 pm
LUMUT – Polis menumpaskan sindiket penipuan pelaburan ‘like and share’ (suka dan kongsi) secara dalam talian yang menyasarkan mangsa penduduk di negara India, dalam satu serbuan di sebuah rumah teres di Ayer Tawar dekat sini pada pukul 9 malam Jumaat lalu.
Dalam serbuan itu, polis menahan 11 warga tempatan termasuk dua pelajar sekolah serta sembilan warga China, dengan semua suspek terdiri daripada 12 lelaki dan lapan perempuan berusia antara 18 hingga 45 tahun.
Ketua Polis Daerah Manjung, Asisten Komisioner Nor Omar Sappi berkata, polis turut merampas 57 telefon bimbit dan lapan komputer riba yang digunakan dalam penipuan itu yang menyasarkan pengguna Facebook.
“Modus operandi sindiket ini ialah menghantar mesej melalui Facebook Messenger kepada mangsa yang disasarkan menggunakan bahasa Cina yang kemudian diterjemahkan oleh Google ke dalam bahasa Hindi,” katanya pada sidang media di Ibu Pejabat Polis Daerah (IPD) Manjung dekat sini hari ini.
Katanya, menerusi mesej itu sindiket tersebut menawarkan pembayaran dengan jumlah tertentu jika menekan tanda ‘suka’ dan ‘kongsi’ terhadap apa sahaja yang dipaparkan sindiket itu khususnya klip video.
Menurutnya, sindiket itu menawarkan bayaran sebanyak 22 Rupee (RM1.20) untuk kali pertama sebagai ‘umpan’ sebelum meminta mangsa membeli pakej disediakan pada kadar harga tertentu jika mahu menerima bayaran selanjutnya.

Katanya, apabila mangsa membeli pakej disediakan, mereka akan menerima bayaran yang jumlahnya jauh lebih rendah daripada pakej yang dibeli untuk tempoh tertentu sebelum akaun mereka ditamatkan secara tiba-tiba.
Nor Omar berkata, sindiket itu dipercayai telah beroperasi di premis terbabit selama kira-kira dua bulan bermula pukul 11.30 pagi hingga 11.30 malam dengan menawarkan gaji antara RM2,000 hingga RM7,000 sebulan kepada warga tempatan yang terlibat.
Katanya, sindiket itu juga menggunakan akaun bank beberapa penduduk di negara India yang sanggup menjadi ‘keldai akaun’ bagi urusan pembayaran dan penerimaan wang sindiket itu.
“Sindiket ini berjaya ditumpaskan hasil risikan polis selama kira-kira dua minggu dan semua suspek direman selama enam hari sehingga Khamis ini.
“Semua suspek tiada rekod lampau dan mereka disiasat di bawah Seksyen 420 Kanun Keseksaan yang membawa hukuman penjara sehingga 10 tahun, denda, sebatan atau dua daripada hukuman itu, jika sabit kesalahan,” katanya.
Menurutnya, ketika serbuan juga tidak menemui dokumen pengenalan diri semua suspek warga China dan siasatan lanjut masih diteruskan termasuk bilangan mangsa terlibat serta jumlah kerugian. – K! ONLINE


Maqis Johor rampas 320kg bunga kekwa kering bernilai RM17,664
Oleh MOHAMAD FAIZAL HASHIM

18 Januari 2021, 5:22 pm
JOHOR BAHRU – Jabatan Perkhidmatan Kuarantin dan Pemeriksaan Malaysia (Maqis) mematahkan cubaan membawa masuk bunga kekwa kering dari Singapura yang dianggarkan bernilai RM17,664 di Kompleks Sultan Abu Bakar (KSAB), di sini, hari ini.
Pengarah Maqis Johor, Nur Afifah A. Rahman berkata, bunga kekwa kering seberat 320 kilogram (kg) itu diletakkan di dalam 40 kotak berasingan di dalam sebuah lori.
Katanya, bunga kekwa kering itu ditemui ketika pihaknya menjalankan pemeriksaan terhadap sebuah lori di laluan lori import KSAB kira-kira pukul 4 petang.
“Bunga kekwa kering itu dipercayai dibawa masuk ke Malaysia untuk dijadikan pati air minuman dan ditahan untuk siasatan lanjut kerana tiada sebarang dokumen yang sah seperti permit import Maqis dan sijil rawatan dari negara asal.
“Bagaimanapun, pemandu lori berusia 34 tahun itu dilepaskan selepas keterangannya diambil,” katanya dalam kenyataan hari ini.
Nur Afifah berkata, perbuatan mengimport apa-apa jenis keluaran pertanian tanpa permit import yang sah daripada Jabatan Maqis adalah menjadi suatu kesalahan mengikut Seksyen 11(1) Akta Perkhidmatan Kuarantin dan Pemeriksaan Malaysia 2011 [Akta 728] yang boleh dihukum mengikut Seksyen 11(3) Akta yang sama.

Katanya, jika sabit kesalahan, boleh didenda tidak melebihi RM100,000 atau penjara selama tempoh tidak melebihi enam tahun atau kedua-duanya.
“Maqis komited dalam menjalankan penguatkuasaan di pintu masuk bagi menjamin keselamatan keluaran pertanian yang masuk ke dalam negara dan mematuhi syarat serta peraturan yang ditetapkan oleh kerajaan,” katanya. -K! ONLINE


Kerajaan lancar pakej bantuan Permai bernilai RM15 bilion
Oleh LUQMAN RIDHWAN MOHAMED NOR

18 Januari 2021, 4:14 pm
PETALING JAYA – Kerajaan mengumumkan akan melancarkan Pakej Bantuan Perlindungan Ekonomi dan Rakyat Malaysia (Permai) yang bernilai RM15 bilion.
Perdana Menteri, Tan Sri Muhyiddin Yassin berkata, secara amnya, pakej bantuan Permai menambah baik inisiatif sedia ada yang masih berterusan dan mempercepatkan inisiatif berkaitan.
“Sebanyak 22 inisiatif akan dilaksanakan di bawah Permai yang berteraskan kepada tiga matlamat utama.
“Pertama, memerangi wabak Covid-19; kedua, memelihara kebajikan rakyat dan ketiga, menyokong kelangsungan perniagaan,” katanya pada sidang akhbar khas yang disiarkan secara langsung hari ini. – K! ONLINE


Diskaun khas bil elektrik 10 peratus Januari hingga Mac
Oleh LUQMAN RIDHWAN MOHAMED NOR

18 Januari 2021, 5:16 pm
PETALING JAYA – Kerajaan bersetuju untuk memberikan diskaun khas bil elektrik sebanyak 10 peratus bagi tempoh Januari hingga Mac depan kepada enam sektor perniagaan di seluruh negara.
Perdana Menteri, Tan Sri Muhyiddin Yassin berkata, ia meliputi pengendali hotel, taman tema, pusat konvensyen, pusat beli-belah, pejabat syarikat penerbangan tempatan serta agensi pengembaraan dan pelancongan.
“Di samping itu, rebat elektrik diberikan kepada semua pengguna Tenaga Nasional Berhad (TNB), domestik dan bukan domestik, pada kadar 2 sen setiap kilowatt sejam.
“Ia bersamaan penurunan bil elektrik sehingga sembilan peratus bagi tempoh enam bulan mulai 1 Januari hingga 30 Jun 2021,” katanya pada sidang akhbar khas hari ini.
Dalam pada itu, Muhyiddin berkata, kerajaan akan memperluaskan Geran Khas Prihatin
Tambahan (GKP Tambahan) kepada 500,000 perusahaan kecil dan sederhana (PKS) di tujuh negeri Perintah Kawalan Pergerakan (PKP).
Katanya, ia melibatkan bayaran RM1,000 manakala 300,000 PKS di negeri yang lain akan menerima RM500 ringgit.

“Perluasan inisiatif GKP Tambahan ini atau GKP Pakej Bantuan Perlindungan Ekonomi dan Rakyat Malaysia melibatkan peruntukan tambahan sebanyak RM650 juta.
“Namun demikian, sekiranya terdapat negeri yang berubah menjadi zon merah dan diisytiharkan PKP, kerajaan sedia membantu dengan menyalurkan bantuan tambahan kepada PKS di negeri tersebut dengan serta-merta,” katanya.
Pada masa sama, menurut beliau, bagi meringankan beban khususnya pemandu teksi dan bas, kerajaan bersetuju menyediakan bantuan kewangan one-off sebanyak RM500 kepada 14,000 pemandu pelancong.
Ujarnya, turut menerima bantuan kewangan itu termasuklah 118,000 pemandu teksi, bas sekolah, bas persiaran, kereta sewa dan e-hailing dengan peruntukan tambahan sebanyak RM66 juta. – K! ONLINE


Solat dalam ‘fitting room’, kita kena guna kemahiran kepala otak – Nubhan
Oleh MOHAMMAD SHAHEMY AZMI

18 Januari 2021, 3:38 pm
PETALING JAYA – Gara-gara surau ditutup, penyanyi dan juga usahawan, Nubhan terpaksa solat di dalam bilik persalinan pakaian butik di sebuah pusat beli-belah di Seremban.
Menerusi satu perkongsian video yang dimuat naik dalam Instagramnya, Nubhan atau nama sebenar Ahmad Nubhan Ahamad berkata, surau ditutup bukan alasan bagi seseorang untuk tidak menunaikan solat.
“Sekarang surau shopping mall (pusat beli-belah) semua tutup. Tapi surau dekat sini saya tidak tahu tutup atau tidak.
“Kita kena guna kemahiran otak supaya tetap solat. Sebab jauh dan malas nak tawaf, inilah cara paling senang,” ujar bekas bintang Akademi Fantasia musim keenam (AF6) itu.
Sebelum solat, Nubhan memberitahu dia telah mengambil wuduk di dalam tandas sebelum mengambil sehelai baju untuk masuk ke dalam bilik persalinan.

Tangkap layar Nubhan sebelum solat di salah sebuah bilik persalinan pusat beli belah.
Perkongsian tersebut telah mendapat pelbagai reaksi positif dalam kalangan peminat yang memuji tindakan Nubhan kerana menjaga solat.

“Idea yang bagus. Kita jenuh terkejar-kejar balik rumah sebab nak solat,” kata seorang pengikutnya dalam Instagram.
Seorang lagi pengikutnya memberitahu bahawa dia juga melakukan kaedah serupa iaitu solat di dalam bilik persalinan pakaian jika berada di luar negara kerana sukar untuk menemui surau dalam pusat beli-belah.
“Kalau pergi oversea (luar negara) biasa buat begini. Kalau tidak cari tempat sunyi yang tidak ada orang lalu-lalang,” katanya.
Difahamkan, ketika kejaidan Nubhan dan isterinya, Afifah Tawfek sedang membeli-belah di Palm Mall, Seremban. – K! ONLINE


Khairuddin mahu saman PM, kerajaan Malaysia
Oleh ZULKIFLI MANZOR

18 Januari 2021, 3:44 pm
PETALING JAYA – Bekas Penyelaras Parlimen Jasin Pakatan Harapan (PH), Datuk Seri Khairuddin Abu Hassan mendakwa telah mengarahkan peguamnya memfailkan saman pemula terhadap Perdana Menteri, Tan Sri Muhyiddin Yassin dan Kerajaan Malaysia hari ini.
Beliau mendakwa saman pemula itu untuk meminta pandangan daripada badan kehakiman mengenai kedudukan seorang Perdana Menteri yang telah hilang sokongan majoriti sama ada mempunyai ‘locus standi’ untuk menasihati Yang di-Pertuan Agong bagi Proklamasi Darurat.
“Saya sama sekali tidak mempertikaikan sebarang bentuk kuasa yang ada pada Yang di-Pertuan Agong sepertimana termaktub dalam Perlembagaan Negara.
“Pertikaian dan persoalan saya adalah mengenai seorang Perdana Menteri yang tidak lagi mempunyai sokongan majoriti dari ahli-ahli Dewan Rakyat yang telah ‘salah nasihat’ Yang di-Pertuan Agong,” dakwanya dalam satu kenyataan media hari ini.
Khairuddin mendakwa, Perdana Menteri yang telah kehilangan sokongan majoriti dalam kalangan Ahli Parlimen tidak wajar bertindak demikian.
Dakwa beliau lagi, ia bercanggah dan bertentangan dengan sistem politik yang berteraskan kepada amalan demokrasi.

“Perbuatan menyanggah serta tidak menghormati keluhuran undang-undang secara sah harus diserahkan kepada bidang kehakiman yang bijaksana untuk membuat keputusan secara sahih,” dakwanya. – K! ONLINE


Hentian Pedas Linggi Arah Selatan ditutup esok
Oleh NUR HUDA MUSA

18 Januari 2021, 3:40 pm
PETALING JAYA – Hentian Sebelah Pedas Linggi (Arah Selatan) di KM230 akan ditutup sepenuhnya kepada semua kenderaan selama satu hari bermula pukul 8 pagi hingga 8 malam esok.
PLUS Malaysia Berhad (PLUS) dalam satu kenyataan berkata, penutupan itu bagi membolehkan kerja-kerja penyelenggaraan jalan tersebut berjalan dengan lancar.
“Sehubungan dengan itu, pelanggan Lebuh Raya dinasihatkan untuk menggunakan kemudahan kawasan Rehat dan Rawat (R&R) yang terdekat iaitu di R&R Seremban (Arah Selatan) di KM274.4, Hentian Sebelah Senawang (Arah Selatan) di KM249 atau di Restoran Jejantas Ayer Keroh di KM210 untuk berehat atau mendapatkan kemudahan lain.
“Pelanggan yang menghala ke selatan juga dinasihatkan supaya merancang perjalanan mereka dengan menggunakan aplikasi PLUS untuk mendapatkan maklumat trafik terfiki melalui paparan televisyen litar tertutup (CCTV) yang disediakan,” katanya di sini hari ini.
Selain itu katanya, pelanggan juga boleh mendapatkan bantuan pasukan PLUSRonda dengan menekan butang SOS pada aplikasi tersebut.
“Mereka juga dinasihatkan supaya mematuhi semua papantanda trafik serta arahan yang dikeluarkan oleh kakitangan PLUS ketika melalui kawasan terbabit.

“PLUS mengucapkan terima kasih atas kerjasama semua pelanggan Lebuh raya sepanjang tempoh penyelenggaraan tersebut. Dengan semangat #KitaJagaKita, kerjasama tersebut berupaya menjadikan perjalanan yang lancar untuk semua pelanggan,” ujarnya. – K! ONLINE


Lesen memandu tamat tempoh kes tertinggi, JPJ rekod 321 kesalahan dalam Ops Covid-19
Oleh NOR SHAFAWATI YUP

18 Januari 2021, 3:52 pm
SEREMBAN – Lesen memandu tamat tempoh merupakan kesalahan paling tinggi direkodkan Jabatan Pengangkutan Jalan (JPJ) dengan 43 kes sepanjang dua hari Operasi Codenamed @ Op Covid-19 yang dijalankan bagi mengekang penularan pandemik Covid-19.
Ketua Pengarah JPJ, Datuk Zailani Hashim berkata, operasi bersama Polis Diraja Malaysia (PDRM) itu dijalankan dalam tempoh pelaksanaan Perintah Kawalan Pergerakan (PKP) dan Perintah Kawalan Pergerakan Bersyarat (PKPB) yang bermula 13 Januari hingga 26 Januari 2021.
“Dalam tempoh dua hari, sebanyak 321 kesalahan oleh pengguna jalan raya direkodkan dalam Operasi Codenamed @ Op Covid-19 oleh pihak JPJ.
“Lesen perjalanan yang sudah tamat tempoh merupakan kesalahan paling tinggi dicatatkan iaitu sebanyak 43 kesalahan manakala paling rendah membabitkan tujuh kesalahan tiada cukai jalan serta kesalahan lain di bawah Akta Pengangkutan Jalan 1987 (Akta 33),” katanya.
Beliau berkata demikian selepas melawat operasi kaunter JPJ di Pusat Transformasi Bandar (UTC) Seremban dan perkhidmatan JPJ Mobile yang disediakan di pintu masuk bangunan berkenaan.
Menurut Zailani, penugasan anggota JPJ lebih kepada kesalahan merentas sempadan melibatkan kenderaan perdagangan.

“Misalnya dalam bas, penumpang naik tetapi tiada surat rentas sempadan, perkara itu juga kita akan kita fokuskan.
“Selain itu, perkara lain adalah kesalahan melibatkan penyalahgunaan permit perjalanan di mana mereka hanya boleh ke tempat tertentu tetapi mereka ke kawasan lain juga, kalau tak buat satu kawalan dan seliaan di lapangan maka mereka akan salahguna (permit perjalanan),” katanya.
Dalam pada itu, Zailani berkata, pihaknya bersedia untuk menambah bilangan anggota JPJ yang kini berjumlah 1,200 anggota sedia bagi membantu PDRM dalam Op Covid-19 tersebut.
“Saya akan lihat kalau ada keperluan akan tambah, sebab saya juga dihubungi oleh Ketua Polis Negara untuk minta bantuan (penambangan anggota JPJ dalam Op Covid-19).
“Bagi saya sebagai salah satu agensi penguat kuasa tidak boleh untuk tidak bekerjasama, lebih-lebih lagi dalam usaha mengekang penularan Covid-19 ketika ini,” katanya. -K! ONLINE


Dua kematian, 43 kluster aktif di Johor
Oleh MOHAMAD FAIZAL HASHIM

18 Januari 2021, 4:05 pm
JOHOR BAHRU – Dua kes kematian melibatkan pesakit positif Covid-19 direkodkan di negeri ini menjadikan kes kumulatif kematian meningkat kepada 51 kes setakat ini.
Pengerusi Jawatankuasa Kesihatan dan Alam Sekitar negeri, R. Vidyananthan berkata, kes kematian itu melibatkan dua orang warga emas berusia 61 dan 67 tahun.
Beliau berkata, sebanyak 362 kes baharu positif Covid-19 dicatatkan semalam menjadika jumlah keseluruhan kes positif Covid-19 di negeri ini meningkat kepada 13,372 kes.
Katanya, kes tempatan yang dikesan melibatkan daerah Johor Bahru sebanyak 134 kes, Muar (31 kes), Batu Pahat (44 kes), Kluang (28 kes), Segamat (1 kes), Kulai (51 kes), Kota Tinggi (27 kes), Pontian (26 kes), Mersing (7kes) dan Tangkak (3 kes) manakala bagi kes import luar negara melibatkan dua kes di Johor Bahru.
“Daripada 362 kes baharu itu, 109 daripadanya adalah kluster-kluster sedia ada manakala 116 kes saringan kontak rapat kes , dua kes import dari luar negara dan 102 kes daripada lain-lain saringan Covid-19.
“33 kes direkodkan daripada kluster baharu iaitu Kluster Jalan Perak yang dikesan sejak hujung tahun lalu hasil saringan di tempat kerja di Jalan Perak 4, Kawasan Perindustrian Pasir Gudang,” katanya dalam kenyataan hari ini.

Vidyananthan berkata, kes sembuh Covid-19 di negeri ini sebanyak 7,613 kes manakala yang masih dirawat adalah sebanyak 5,708 kes.
Jelasnya, sehingga kini, kluster yang masih aktif ialah sebanyak 43 kluster di seluruh negeri ini antaranya Kluster Tropika, Kluster Pasir Barat, Kluster Tanjung Megah, Kluster Kota dan Kluster Jalan Rami.
Tambahnya, daerah Johor Bahru, Kota Tinggi, Muar, Kulai, Batu Pahat, Mersing, Pontian, Kluang dan Segamat berada dalam zon merah manakala Tangkak berada dalam kuning dengan sejumlah
satu kes jangkitan dilaporkan.-K! ONLINE


KPDNHEP keluar enam notis kenaikan minyak masak
Oleh NOOR HAYATI MAMAT

18 Januari 2021, 3:48 pm
HULU TERENGGANU – Kementerian Perdagangan Dalam Negeri dan Hal Ehwal Pengguna (KPDNHEP) mengesahkan menerima tiga aduan berhubung kenaikan harga minyak masak yang menimbulkan kegusaran pengguna.
Timbalan Menteri KPDNHEP, Datuk Rosol Wahid berkata, enam notis penjelasan telah dikeluarkan terhadap peruncit mengikut Seksyen 21, Akta Kawalan Harga dan Anti Pencatutan 2011.
Beliau berkata, tiga laporan yang diterima sejak seminggu lalu itu masing-masing dua daripada pengguna Johor manakala satu di Putrajaya.
“Aduan rasmi berkenaan berhubung minyak masak lima kilogram (kg) yang didakwa naik pada harga antara RM25 hingga RM28 sebotol berbanding RM19 hingga RM22 sebelum ini.
“Siasatan KPDNHEP mendapati memang benar beberapa jenama mengalami kenaikan harga di beberapa lokasi di seluruh negara,”
katanya selepas mengadakan tinjauan harga minyak masak di sebuah pasar raya di Kuala Berang di sini hari ini.
Rosol berkata, pasukan penguat kuasa KPDNHEP telah menjalankan pemeriksaan di peringkat peruncit bagi menyiasat sekiranya wujud unsur pencatutan.

Beliau berkata, notis Seksyen 21, Akta Kawalan Harga dan Anti Pencatutan  2011 telah dikemukakan kepada enam peniaga bagi mendapatkan maklumat lanjut berhubung kenaikan harga minyak masak berkenaan. – K! ONLINE


Anak Aepul Drama Band pula positif Covid-19
Oleh SAIRUL ZAMRI MISRANI

18 Januari 2021, 3:48 pm
PETALING JAYA – Empat hari selepas disahkan positif Covid-19, vokalis kumpulan Drama Band, Aepul Roza kini berdepan satu lagi ujian berat apabila anaknya, Nur Saffiya Alisha turut dijangkiti virus berkenaan.
Aepul berkata, dia dan anak perempuannya yang berusia lima tahun kini dikuarantin bersama hingga pulih dan bebas daripada jangkitan tersebut.
“Kasihan baby saya, Alisha juga positif. Daddy mintak maaf. Daddy jaga awak ok,” tulisnya.
Rabu lalu, Aepul disahkan positif virus tersebut setelah menjalani ujian calitan buat kali kedua di sebuah klinik swasta di Bangi, Selangor.
Bagaimanapun, isterinya yang juga pelakon Leez Rosli disahkan negatif.

Tangkap layar InstaStory Aepul mengenai anaknya yang disahkan positif Covid-19 semalam.
Leez yang kini hamil dalam satu hantaran InstaStorynya turut berkata, walaupun berat berdepan ujian tersebut, dia tetap akan memberikan sokongan moral agar suami dan anaknya segera sembuh.

“Hasil keputusan ujian calitan, anak perempuan kami disahkan positif Covid-19. Allah berat rasanya bahu ini.
“Duduk elok-elok dengan daddy ok, umi janji umi kuat untuk jaga tiga orang, daddy, Alisha dan adik dalam perut,” tulisnya.
Terdahulu, beberapa selebriti tanah air antaranya Ashraf Muslim, Puteri Aishah, Alif Satar, Harris Anuar, Shima Anuar dan Emma Maembong turut disahkan positif Covid-19. – K! ONLINE


Padah berlabuh tanpa kebenaran
Oleh MOHD YUNUS YAKKUB

18 Januari 2021, 3:34 pm
KLANG – Tindakan sebuah kapal tangki dari Panama berlabuh tanpa kebenaran di kedudukan kira-kira 4.5 batu nautika barat daya perairan Tanjung Tongkah dekat sini mengundang padah selepas ditahan Maritim Malaysia (APMM), hari ini.
Dalam kejadian pukul 12.15 tengah hari itu, kapal itu dalam perjalanan ke Pelabuhan Klang dari India.
Pengarah Maritim Selangor, Kepten Maritim Mohamad Rosli Kassim berkata, penahanan itu hasil maklumat daripada Jabatan Laut Malaysia berhubung sebuah kapal tangki berlabuh di perairan berkenaan.
Katanya, pemeriksaan mendapati kapal itu membawa 21 kru terdiri daripada warga China dan Myanmar berusia 23 hingga 54 tahun serta mempunyai dokumen perjalanan diri sah.
“Kapal tangki yang berdaftar di Panama itu dalam perjalanan ke Pelabuhan Klang dari India.
“Hasil pemeriksaan mendapati kapal tersebut disyaki melakukan kesalahan dibawah Ordinan Perkapalan Saudagar 1952 kerana disyaki bersauh tanpa kebenaran Pengarah Jabatan Laut Malaysia,” katanya dalam kenyataan di sini hari ini.

Jelas beliau, kepten dan pembantu jurutera kapal itu telah dibawa ke Ibu Pejabat Maritim Negeri Selangor untuk siasatan lanjut.
“Sekiranya didapati bersalah boleh dipenajra sehingga dua tahun atau denda tidak lebih RM100,000 atau kedua-duanya sekali,” katanya.  -K! ONLINE


Sambutan Thaipusam tidak dibenarkan kecuali Perlis
Oleh MOHD. HUSNI MOHD. NOOR

18 Januari 2021, 4:12 pm
PUTRAJAYA – Kerajaan memutuskan untuk tidak membenarkan upacara Thaipusam pada tahun ini di rumah-rumah ibadat (kuil) di negeri-negeri di bawah Perintah Kawalan Pergerakan (PKP) dan Perintah Kawalan Pergerakan Bersyarat (PKPB).
Kementerian Perpaduan Negara menerusi kenyataan akhbar berkata, perkara itu diputuskan pada Mesyuarat Jawatankuasa Teknikal Menteri Kanan Pertahanan Bilangan 3 Tahun 2021.
Menurutnya, keputusan itu juga adalah selaras dengan pengumuman pelaksanaan PKP oleh Perdana Menteri, Tan Sri Muhyiddin Yassin pada 11 Januari lalu.
“Keputusan ini diambil susulan perbincangan Kementerian Perpaduan Negara dengan Ketua-Ketua Agama Hindu, Majlis Keselamatan Negara (MKN) dan Kementerian Kesihatan Malaysia
(KKM).
“Kementerian juga mengambil maklum keputusan semua kerajaan negeri supaya tiada upacara Thaipusam di rumah-rumah ibadat (kuil) di negeri masing-masing pada tahun ini kecuali kerajaan negeri Perlis,” katanya.
Katanya, kementerian turut mengambil maklum kenyataan media oleh Malaysia Hindu Sangam (MHS) pada 12 Januari 2021 yang tidak membenarkan sebarang upacara Thaipusam di rumah-rumah ibadat (kuil) di bawah MHS di seluruh negara.

Pada masa sama, katanya, mesyuarat teknikal juga bersetuju bahawa upacara Thaipusam boleh dilaksanakan di negeri-negeri di bawah Perintah Kawalan Pergerakan Pemulihan (PKPP) dengan kebenaran.
Jelasnya lagi, kerajaan negeri yang berkenaan perlu mengikuti prosedur operasi standard (SOP) lebih ketat.
“Sehingga kini, hanya kerajaan negeri Perlis di bawah PKPP yang membenarkan upacara Thaipusam,” katanya.
Antara SOP yang ditetapkan bagi sambutan Thaipusam di Perlis adalah perarakan pedati perak untuk membawa Dewa Murugan adalah tidak dibenarkan dan tempoh waktu sembahyang dan aktiviti keagamaan dibenarkan mulai 27 hingga 29 Januari ini mulai pukul 5 pagi hingga 5 petang. -K! ONLINE


AmBank tawar moratorium enam bulan kepada pelanggan terjejas banjir
Oleh KOSMO!

18 Januari 2021, 3:34 pm
KUALA LUMPUR – Institusi kewangan di negara ini terus memainkan peranan dalam memberikan kelegaan kepada mangsa banjir yang melanda beberapa negeri baru-baru ini.
AmBank Group (AmBank) muncul sebagai bank terbaharu yang menyediakan moratorium sehingga enam bulan kepada pelanggannya yang terjejas akibat banjir, melibatkan ansuran bulanan serta bayaran balik semua kemudahan pinjaman dan pembiayaan, termasuk kredit kad.
Ketua Pegawai Eksekutifnya, Datuk Sulaiman Mohd. Tahir  berkata, pihaknya bersedia membantu pelanggan sebaik mungkin bagi menghadapi saat-saat sukar sekarang.
“Kami percaya langkah pemberian moratorium ini akan membantu meringankan beban yang terpaksa ditanggung mangsa banjir.
“Pihak bank ingin meyakinkan pelanggan bahawa kami akan terus membantu dalam memenuhi tanggungjawab kewangan mereka selain meneruskan usaha menghubungi pelanggan bagi menawarkan bantuan yang disesuaikan mengikut keperluan mereka,” jelasnya.
Sehingga kini, AmBank telah mencapai lebih daripada 500,000 pelanggan untuk menawarkan bantuan pembayaran dan memproses lebih daripada 150,000 permohonan daripada individu dan perusahaan kecil dan sederhana melibatkan nilai RM13 bilion.

Permohonan yang diluluskan pula menghampiri paras 100 peratus.
aPelanggan AmBank yang berdepan masalah akibat banjir boleh menghubungi pusat panggilan di talian 03-2178 8888 atau menghantar e-mel kepada [email protected].


Tiada petunjuk, operasi mencari dua nelayan dihentikan
Oleh DIYANATUL ATIQAH ZAKARYA

19 Januari 2021, 10:32 pm
MELAKA – Operasi mencari dan menyelamat (SAR) dua nelayan yang dilaporkan hilang selepas keluar menangkap ikan di perairan Selat Melaka di sini sejak Rabu lalu dihentikan pada pukul 6 petang tadi.
Ketua Polis Daerah Melaka Tengah, Asisten Komisioner Afzanizar Ahmad berkata, keputusan itu dibuat selepas pasukan SAR tidak menemui sebarang petunjuk walaupun pencarian sudah memasuki hari ketiga.
“Pada pukul 6 petang tadi kita telah menghentikan operasi SAR kerana tidak menemui sebarang petunjuk baharu kes.
“Isteri mangsa juga telah dimaklumkan perkara ini dan mereka berterima kasih kepada pasukan SAR yang telah bertungkus lumus selama tiga hari ini,” katanya ketika dihubungi di sini, hari ini.
Jelasnya, bagaimanapun operasi itu akan disambungkan semula sekiranya petunjuk baharu ditemui.
“Meskipun operasi SAR telah dihentikan, Agensi Maritim Malaysia (Maritim Malaysia) dan Pasukan Polis Marin (PPM) yang menjalankan rondaan Op Benteng sedia menyalurkan maklumat.

“Sekiranya terdapat petunjuk baharu, operasi SAR ini akan disambungkan semula,” katanya.
Terdahulu, Kosmo! melaporkan dua nelayan Ahmad Norizan Mohamad, 38, dan rakan Irwan Radjab, 47, hilang selepas keluar bersama-sama menangkap ikan di perairan Selat Melaka, berhampiran Pulau Undan, Rabu lalu.
Pada hari kedua SAR, pencarian kedua-dua mangsa diperluaskan meliputi 7.9 batu nautika dari Jeti Nelayan Padang Temu ke Pulau Undan.
Berdasarkan maklumat saksi, mangsa dipercayai berada di sekitar perairan Pulau Undan dan pihak polis tidak menolak kemungkinan dua rakan itu mungkin dihanyutkan disebabkan masalah teknikal seperti kehabisan minyak dan sebagainya.
Seramai enam pegawai dan 50 anggota daripada pelbagai agensi termasuk Jabatan Bomba dan Penyelamat Malaysia (JBPM) serta Agensi Penguatkuasaan Maritim Malaysia terlibat dalam operasi SAR berkenaan. -K!ONLINE


Peniaga ditahan, cuba sogok ketua jabatan kerajaan
Oleh IVAN AMIRUL

19 Januari 2021, 9:22 pm
KOTA KINABALU – Suruhanjaya Pencegahan Rasuah Malaysia (SPRM) Sabah hari ini menahan seorang peniaga ekoran dipercayai cuba menyogok ketua jabatan sebuah agensi kerajaan.
Peniaga berusia 50-an itu dipercayai cuba memberi rasuah sebanyak RM2,000 untuk mempercepatkan proses kelulusan penjualan minyak kepada nelayan di Jeti Batu Putih, Sandakan.
Bagaimanapun, menurut sumber suspek lelaki berkenaan ditahan di pejabat SPRM Kota Kinabalu selepas ketua jabatan terbabit melaporkan perkara itu kepada SPRM.
Sementara itu, Pengarah SPRM Sabah, S Karunanithy ketika dihubungi mengesahkan tangkap berkenaan.
Karunanithy memaklumkan lelaki itu kini ditahan selama 24 jam bagi siasatan lanjut.
“Kita memuji tindakan ketua jabatan berkenaan yang melaporkan kes rasuah kepada pihak SPRM.

“Ia adalah selaras dengan Seksyen 25 Akta SPRM 2009 iaitu kewajipan untuk melaporkan transkasi penyogokan,” katanya.
Sementara itu, Karunanithy berkata, beliau turut menggesa semua penjawat awam di Sabah supaya tampil membuat laporan kepada SPRM sekiranya terdapat sebarang penyogokan wang rasuah ketika menjalankan tanggungjawab.-K!ONLINE


Pencuri ‘sekolahkan’ ibu tinggal anak di dalam kereta
Oleh KOSMO!

19 Januari 2021, 10:00 pm
PORTLAND, Oregon – Seorang pencuri kereta sempat memarahi mangsanya kerana ibu tersebut meninggalkan anaknya bersendirian di dalam kenderaan yang dicuri di bandar Beaverton, negeri Oregon, baru-baru ini, lapor akhbar New York Post.
Jurucakap Polis Beaverton, Matt Henderson berkata, ketika kejadian, wanita itu keluar untuk membeli susu dan daging di sebuah pasar raya.
Dia dilaporkan meninggalkan anaknya yang berusia 4 tahun di tempat duduk belakang kereta tersebut yang tidak berkunci dan enjin masih dihidupkan.
“Suspek yang kebetulan berada di tempat letak kereta pasar raya berkenaan bertindak mencuri kenderaan tersebut sebelum menyedari ada seorang kanak-kanak di tempat duduk belakang.
“Sejurus melarikan kereta terbabit, suspek memberhentikan kenderaan itu sebelum membuat pusingan U dan kembali ke pasar raya tersebut,” katanya.
Henderson berkata, sebaik tiba di pasar raya itu, suspek membawa kanak-kanak tersebut kepada wanita terbabit dan memarahinya.

“Lelaki itu bertindak memarahi ibu kanak-kanak tersebut kerana meninggalkan anaknya bersendirian di dalam kereta.
“Suspek turut mahu membuat aduan polis kerana wanita berkenaan bersikap cuai,” ujarnya.
Tambah Henderson, selepas memarahi wanita tersebut, suspek terus melarikan kereta mangsa sekali lagi.
“Kami bersyukur kerana suspek bertindak memulangkan kanak-kanak tersebut kepada mangsa,” katanya. – Agensi


Kakitangan MDT positif Covid-19
Oleh NOR AINNA HAMZAH

19 Januari 2021, 9:26 pm
TAMPIN – Seorang kakitangan Majlis Daerah Tampin (MDT), dekat sini, disahkan positif Covid-19.
Difahamkan kakitangan lelaki berkenaan menetap di Seremban.
Menurut Yang Dipertua Majlis Daerah Tampin, Suhaiza Sharudin, kira-kira pukul 11 pagi tadi, dia mendapat maklumat seorang pegawai MDR positif Covid-19 dan sedang menunggu ambulans di kediamannya untuk dibawa ke hospital.
“Sebagai tindakan awal, pejabat dan operasi MDT telah ditutup pada pukul 3 petang tadi. Malah, pihak bomba telah pun membuat sanitasi dalam kawasan pejabat dan tempat letak kenderaan pada pukul 3.45 petang.
“Selain itu, kesemua kakitangan yang berhubung rapat dengan pegawai berkenaan telah diarahkan bekerja di rumah untuk tempoh yang ditetapkan,” katanya ketika dihubungi hari ini.
Suhaiza turut menasihatkan kakitangan yang mempunyai kontak rapat dengan kakitangan yang disahkan positif Covid-19 berkenaan untuk segera membuat ujian calitan tanpa menunggu panggilan dari pihak Kementerian Kesihatan Malaysia (KKM).

Bagaimanapun menurutnya, operasi MDT tidak ditutup berikutab pegawai berkenaan hanya berada di dalam ruang pejabatnya sahaja memandangkan keadaan kesihatan beliau tidak megizinkan.-K!ONLINE


Mayat wanita ditemui berhampiran tempat pembuangan sampah
Oleh IVAN AMIRUL

19 Januari 2021, 10:39 pm
KOTA KINABALU – Mayat seorang wanita lengkap berpakaian ditemui terlentang berhampiran tempat pembuangan sampah di kawasan Bandaran Berjaya hari ini.
Bagaimanapun, identiti mayat wanita berkenaan belum dapat dikenalpasti.
Ketua Polis Daerah Kota Kinabalu Asisten Komisioner Habibi Majinji berkata, orang awam menemukan mayat terbabit kira-kira pukul 7 petang tadi sebelum melaporkan kepada pihak polis.
“Kita menerima maklumat tentang penemuan mayat itu menerusi panggilan kecemasan daripada orang awam.
“Sepasukan polis Bahagian Siasatan Jenayah, Ibu Pejabat Polis Daerah (IPD) Kota Kinabalu diarah ke lokasi kejadian untuk menjalankan siasatan.
“Siasatan di lokasi penemuan mayat mangsa turut dibantu pasukan Forensik Ibu Pejabat Kontijen (IPK) Sabah.

“Wanita terbabit didakwa sering kelihatan berkeliaran di kawasan berkenaan namun tidak dapat dipastikan sama ada mangsa bekerja atau tinggal di kawasan sama,” katanya ketika dihubungi sebentar tadi.
Mengulas lanjut, Habibi berkata, siasatan lanjut masih dijalankan bagi mengenalpasti identiti mangsa dan punca kematiannya.-K!ONLINE


Peragut rantai emas diberkas tidak sampai 24 jam
Oleh MOHD SYALMIZI HAMID

19 Januari 2021, 10:05 pm
SEBERANG PERAI – Dua penyamun yang meragut rantai leher seorang lelaki yang menunggang motosikal di Jalan Besar Permatang Tinggi, Bukit Mertajam di sini diberkas polis tidak sampai 24 jam selepas melakukan kegiatan itu hari ini.
Ketua Polis Daerah Seberang Perai Tengah, Asisten Komisioner Shafee Abd. Samad berkata, hasil risikan Cawangan Jenayah Berat (D9) Bahagian Siasatan Jenayah, Ibu Pejabat Polis Daerah SPT, dua suspek berusia 25 tahun itu berjaya diberkas di Bukit Mertajam petang tadi.
“Salah seorang suspek mempunyai 16 rekod lampau berkaitan pelbagai kes jenayah dan dadah serta dia juga baru bebas dari penjara kerana kesalahan narkotik.
“Polis turut menemui semula seutas rantai leher berwarna kekuningan dipercayai milik mangsa ragut pagi tadi selain merampas sebuah motosikal Yamaha Y15ZR berwarna hitam,” katanya kepada pemberita hari ini.
Shafee berkata, terdahulu pihaknya menerima laporan daripada seorang peniaga lelaki berusia 31 tahun yang mendakwa kerugian kira-kira RM3,000 selepas rantai emas miliknya diragut oleh suspek bermotosikal kira-kira pukul 9.55 pagi tadi.
“Ketika kejadian, mangsa sedang menunggang bersendirian sebelum dihampiri dua suspek yang menaiki motosikal jenis Yamaha Y15ZR.

“Penunggang telah menarik rantai leher bersama loket milik mangsa sebelum melarikan diri dan mangsa cuba mengejar, tetapi tidak berjaya,” katanya.
Menurutnya, kes itu disiasat mengikut Seksyen 395 Kanun Keseksaan. – K! ONLINE


MyBHA mahu pakej bantuan khas industri pelancongan, perhotelan
Oleh LUQMAN RIDHWAN MOHAMED NOR

19 Januari 2021, 10:00 pm
PETALING JAYA – Persatuan Hotel Bajet Malaysia (MyBHA) memohon pihak kerajaan untuk mengeluarkan satu pakej khas bantuan serta inisiatif yang lebih bersasar bagi industri pelancongan dan perhotelan.
Presidennya, Emmy Suraya Hussein berkata, antara yang boleh dilakukan kerajaan adalah menambah baik Program Subsidi Upah dengan nilainya dinaikkan kepada RM1,200 untuk suatu tempoh munasabah.
Antara cadangan lain, katanya, adalah arahan tetap atau automatik bagi bantuan moratorium oleh pihak bank mahupun syarikat kredit dan insentif cukai.
“Ia bagi memastikan kelestarian industri Pelancongan dan perhotelan yang telah terjejas sebelum penularan wabak Covid-19 di Malaysia pada akhir tahun 2019 lagi.
“Masa yang lama akan diambil untuk kembali kukuh walaupun wabak Covid-19 telah berjaya dikawal,” katanya dalam satu kenyataan hari ini.
Pada masa sama, Emmy Suraya berkata, pihaknya menyambut baik inisiatif kerajaan untuk industri pelancongan dan perhotelan yang terkandung dalam Pakej Bantuan Perlindungan Ekonomi dan Rakyat Malaysia (PERMAI). – K! ONLINE


Awie sayu sambut cahaya mata keenam
Oleh MOHAMMAD SHAHEMY AZMI

19 Januari 2021, 10:27 pm
PETALING JAYA – Penyanyi Datuk Awie melahirkan rasa syukur selepas isterinya Datin Sharifah Ladyana Syed Samsuddin, 34, selamat melahirkan cahaya mata lelaki sulung mereka semalam.
Perkara tersebut dizahirkan sendiri penyanyi itu menerusi status dalam Facebook miliknya.
“Segala puji-pujian buatMu, Kau makbulkan hajatku, hari ini (semalam) 6 petang bertemu, oh 9 bulan ku tunggu, syukur keduanya sihat selalu.
“Bahagiaku dengan kehadiranmu, menambah seri di dalam Istana ku, Terima kasih oh Tuhan ku! Aku sayu!,” tulis penyanyi, pelakon dan penerbit itu.
Perkongsian status itu turut menerima reaksi gembira daripada rakan-rakan dan kenalan yang mengucapkan tahniah selepas penyanyi berusia 53 tahun itu dikurniakan cahaya mata keenam.
Awie atau nama sebenarnya Ahmad Azhar Othman pernah memberitahu keadaan isterinya dan bayi mereka berada dalam keadaan sihat.

Terdahulu Awie telah mendirikan rumah tangga dengan Sharifah Ladyana pada Oktober 2016. K! ONLINE


PPM rampas minyak masak, rokok disembunyikan dalam kebun sawit
Oleh IVAN AMIRUL

19 Januari 2021, 9:48 pm
LAHAD DATU – Sebanyak 800 bungkus rokok pelbagai jenis bersama 578 paket minyak masak disyaki tidak bercukai dirampas Pasukan Polis Marin (PPM) dalam penemuan di kebun kelapa sawit di Kampung Pangkalan, Desa Kencana kelmarin.
Bungkusan plastik berisi minyak masak dan rokok yang disembunyikan di kebun berkenaan dipercayai cuba diseludup.
Komander PPM Wilayah 4 Sabah, Asisten Komisioner Ahmad Ariffin berkata, semua barangan terbabit ditemui sepasukan pegawai dan anggota PPM Lahad Datu ketika menjalankan rondaan kira-kira pukul 12 tengah hari.
Ahmad memaklumkan pasukannya ternampak longgokkan kotak yang ditutup dengan pelepah daun kelapa sawit dalam keadaan mencurigakan sewaktu melakukan rondaan di salah satu kebun sawit dalam kampung berkenaan,.
“Pemeriksaan mendapati beberapa peket minyak masak dan rokok pelbagai jenama berada di dalam longgokkan itu.
“Hasil pemeriksaan lanjut menjumpai sebanyak 578 paket minyak masak serta 800 bungkus rokok pelbagai jenis antaranya jenama President Filter King, D&B dan RS Menthol yang disyaki tiada sebarang bercukai.

“Jumlah rampasan minyak masak dianggarkan bernilai RM1,445 manakala rokok seludup berkenaan dianggarkan berjumlah RM6,534 selepas cukai,” katanya dalam kenyataan hari ini.
Ahmad berkata, nilai keseluruhan rampasan membabitkan barangan yang cuba disembunyikan sebelum diseludup ke negara asing itu dianggarkan berjumlah RM7,979.
Sementara itu, beliau berkata, semua barangan rampasan dibawa ke Markas Operasi Pasukan Polis Marin Lahad Datu untuk tindakan lanjut.
“Kes rampasan minyak masak disiasat mengikut Akta Kawalan Bekalan 1961 dan dirujuk kepada pihak KPDNHEP.
“Manakala kes rampasan rokok pula disiasat mengikut Seksyen 135(1)(d) Akta Kastam 1967,” katanya.-K!ONLINE


Kilang kipas angin hangus terbakar
Oleh DIYANATUL ATIQAH ZAKARYA

19 Januari 2021, 9:36 pm
MELAKA – Sebuah kilang membuat kipas angin musnah dalam kebakaran di Jalan Lan 3, Industri Angkasa Nuri, di sini, hari ini.
Ketua Cawangan Pengurusan Operasi dan Balai Jabatan Bomba dan Penyelamat Malaysia (JBPM) Melaka, Penguasa Bomba Zulkhairani Ramli berkata, pihaknya menerima panggilan kecemasan pada pukul 1.25 petang.
Katanya, sepasukan enam pegawai dan 13 anggota dari Balai Bomba dan Penyelamat (BBP) Ayer Keroh serta BBP Melaka Tengah telah  dikejarkan ke lokasi kejadian.
“Sebaik tiba di lokasi kita dapati bahagian bawah bangunan tersebut telah terbakar dengan anggaran kebakaran kira-kira 70 peratus.
“Kebakaran itu menyebabkan barangan premis termasuk kotak, kipas angin dan beg berisi makanan haiwan hangus terbakar,” katanya ketika dihubungi di sini hari ini.
Mengulas lanjut, Zulkhairani berkata, kebakaran dapat dipadamkan sepenuhnya pada pukul 5.04 petang tadi.

“Bagaimanapun punca kebakaran dan anggaran kerugian masih dalam siasatan,” katanya. -K!ONLINE


[VIDEO] Lelaki dicekup ragut guru taska
Oleh MOHD YUNUS YAKKUB

19 Januari 2021, 8:54 pm
KUALA LANGAT – Seorang lelaki berjaya diberkas di sekitar daerah ini dalam tempoh lapan jam selepas meragut seorang guru taska, hari ini.
Suspek berusia 26 tahun itu ditangkap pukul 4 petang selepas melakukan jenayahnya di Eco Sunctuary Telok Panglima Garang, kira-kira pukul 8.20 pagi.
Ketua Polis Daerah Kuala Langat, Superintendan Azizan Tukiman berkata, kejadian berlaku ketika mangsa wanita berusia 51 tahun menuju ke tempat kerjanya sebaik meletakkan kenderaannya.
Katanya, suspek yang menunggang sebuah motosikal telah mengacukan sebilah parang ke arah mangsa.
“Suspek telah bertindak menarik beg tangan mangsa sehingga menyebabkan wanita itu jatuh sebelum melarikan diri.
“Beg tangan mangsa mengandungi dokumen peribadi dan wang tunai,” katanya ketika dihubungi Kosmo! sebentar tadi.

Kata beliau, berikutan kejadian itu menyebabkan mangsa mengalami bengkak dan lebam di lengan serta lutut sebelum dibawa ke hospital untuk rawatan lanjut.
Azizan menambah, perlakuan jenayah suspek telah dirakam televisyen litar tertutup (CCTV) dan polis kemudiannya berjaya menahan lelaki itu sekitar daerah ini.
“Permohonan reman terhadap suspek akan dilakukan esok dan kes disiasat mengikut Seksyen 392/397 Kanun Keseksaan,” jelasnya.
Terdahulu, tular rakaman CCTV berkenaan yang berdurasi satu minit 34 saat di laman sosial Facebook. -K!ONLINE


Rumah yang ditinggalkan jadi sasaran penjenayah
Oleh MOHAMAD FAIZAL HASHIM

19 Januari 2021, 8:45 pm
ISKANDAR PUTERI – Kes pecah rumah membabitkan rumah yang ditinggalkan kosong oleh pemilik yang bekerja di Singapura semakin meningkat setelah menjadi sasaran kumpulan penjenayah.
Ketua Polis Daerah Iskandar Puteri, Asisten Komisioner Dzulkhairi Mukhtar berkata, pada tahun ini sahaja, sebanyak lapan kes dilaporkan membabitkan mangsa yang masih berada di Singapura sejak perintah kawalan pergerakan (PKP) dilaksanakan Mac lalu.
Oleh itu, katanya, pemilik rumah di daerah ini yang bekerja di Singapura dinasihatkan untuk memaklumkan kepada Ibu Pejabat Polis Daerah (IPD) Iskandar Puteri atau komuniti kepolisian setempat selain memberitahu kepada jiran atau ahli keluarga yang lain untuk menjaga rumah mereka.
Tambahnya, dengan berbuat demikian, ia membolehkan pihak bertanggungjawab mengambil langkah berjaga-jaga dengan membuat rondaan cegah jenayah secara berkala di kawasan kejiranan.
“Sepanjang 1 hingga 19 Januari sebanyak lapan kes pecah rumah dilaporkan di IPD Iskandar Puteri yang majoritinya membabitkan rumah mereka yang ditinggalkan kosong kerana bekerja di Singapura.
“Bagi statistik pada tahun lalu, sebanyak 15 kes dilaporkan di mana suspek mensasarkan rumah yang ditinggalkan pemilik tanpa berpenghuni,” katanya dalam sidang akhbar di IPD Iskandar Puteri di sini hari ini.

Dzulkhairi berkata, daripada lapan kes pecah rumah tahun ini, tujuh tangkapan sudah dilakukan iaitu lima disiasat di bawah Seksyen 457/379A Kanun Keseksaan kerana mencuri kereta manakala dua lagi di bawah Seksyen 457 Kanun Keseksaan.
Jelasnya, bagi meningkatkan kesedaran umum, pihaknya membuat kempen selain hebahan di platform media sosial mengingatkan mereka yang meninggalkan rumah untuk jangka masa yang panjang seperti bekerja di Singapura untuk memaklumkan kepada komuniti setempat atau mana-mana balai polis berhampiran.
“Selain itu, pemilik rumah juga boleh meminta tolong jiran tetangga untuk menjaga dan menengokkan rumah mereka ketika sedang berada di negara jiran.
“Polis akan membuat rondaan tetapi tidak berada di kawasan perumahan sepanjang masa. Jadi, setidak-tidaknya jiran boleh membantu memastikan keadaan rumah tidak kelihatan seperti rumah tidak berpenghuni dengan keadaan tidak terurus dan pamplet penuh berlonggok diletakkan di pintu pagar,” katanya.-K! ONLINE


Wanita 108 tahun terima suntikan vaksin Covid-19
Oleh KOSMO!

19 Januari 2021, 7:45 pm
ROM, Itali – Seorang rakyat Itali berusia lebih 100 tahun menjadi antara manusia paling tua di dunia menerima suntikan vaksin koronavirus, beberapa bulan selepas dia sembuh daripada jangkitan Covid-19, kata rumah jagaan warga tua Anni Azzurri San Faustino di Itali.
Fatima Negrini yang akan berusia 109 tahun pada 3 Jun ini, menerima suntikan vaksin Covid-19 kelmarin bersama penghuni lain di rumah jagaan warga tua tersebut di bandar Milan.
“Ketibaan vaksin untuk dirinya dan semua penghuni rumah ini merupakan detik penuh kegembiraan dan langkah pertama ke arah kehidupan harian yang tenang di sini,” kata jurucakap rumah jagaan warga tua tersebut, Matteo Tessarollo.
Itali memulakan program vaksinasi koronavirus pada 27 Disember lalu. Sejak tarikh tersebut, kerajaan telah memberi pelalian Covid-19 kepada 1.15 juta penduduk di Itali.
Kelmarin, suntikan vaksin turut diberikan kepada Sami Modiano iaitu seorang mangsa pembunuhan beramai-ramai bangsa Yahudi yang terselamat. Seorang wakil rakyat Itali, Nicola Zingaretti berkata, Modiano mendapat suntikan vaksin itu di Rom.
Zingaretti menyiarkan gambar Modiano menerima suntikan vaksin itu di Twitter dan menyifatkan foto tersebut sebagai ‘imej kepercayaan dan harapan buat semua orang’. – AFP


Tunisia tahan 600 perusuh, kerah tentera
Oleh KOSMO!

19 Januari 2021, 8:00 pm
TUNIS, Tunisia – Pihak berkuasa Tunisia menahan lebih 600 orang kelmarin dan mengerahkan askar selepas rusuhan memasuki malam ketiga berturut-turut dengan sebahagian besar protes disertai golongan belia di sebilangan bandar.
Kekacauan berlaku walaupun kerajaan menguatkuasakan perintah berkurung di seluruh negara bagi membendung pandemik koronavirus pada Khamis lalu iaitu ulang tahun ke-10 sejak rakyat Tunisia bangkit menumbangkan diktator, Zine El Abidine Ben Ali.
Jurucakap Kementerian Dalam Negeri, Khaled Hayouni berkata, seramai 632 orang telah ditangkap dengan kebanyakan mereka berumur antara 15 hingga 25 tahun kerana membakar tayar dan tong sampah untuk menyekat kemaraan pasukan keselamatan.
Rusuhan itu berlaku ketika Tunisia berdepan krisis ekonomi yang diburukkan lagi oleh pandemik koronavirus. Kadar inflasi melonjak dan penggangguran melibatkan golongan muda terus meningkat sehingga mendorong ramai orang meninggalkan negara Afrika Utara itu.
Sebilangan individu yang ditahan telah melempar batu ke arah polis dan bertempur dengan pasukan keselamatan, menyebabkan dua anggota polis cedera, kata Hayouni.
“Rusuhan ini tiada kena mengena protes aman yang dijamin di bawah undang-undang dan perlembagaan negara,” katanya.

“Protes biasanya diadakan pada waktu siang tanpa sebarang tingkah laku jenayah,” katanya.
Pihak tentera telah mengerahkan anggotanya ke beberapa kawasan bagi membantu mengawal tunjuk perasaan, kata jurucakap kementerian pertahanan, Mohamed Zikri.
Tentera telah dikerah ke Bizerte di utara, Sousse di timur dan Kasserine serta Siliana di tengah Tunisia, katanya.
Tunisia mencatat lebih 177,000 kes koronavirus termasuk lebih 5,600 kematian selepas pandemik bermula pada tahun lalu. – AFP


Batu nisan bentuk alat sulit ditemui
Oleh KOSMO!

19 Januari 2021, 8:03 pm
JAKARTA – Satu penemuan batu nisan berbentuk seperti alat sulit zakar menggemparkan pendudukan di Jorong Balai Tabuah, Kabupaten Tanah Datar dalam wilayah Sumatera Barat, lapor Suara.com, kelmarin.
Berita itu disahkan oleh pengkaji Pemuliharaan Warisan Budaya dari Pusat Pemuliharaan Warisan Budaya (BPCB), Ahmad Kusasi.
Menurutnya, batu nisan dalam berbentuk kemaluan lelaki  itu menjadi topik perbualan orang ramai selepas penemuannya, baru-baru ini.
“Dalam dunia arkeologi, batu nisan berbentuk kemaluan bukanlah perkara baharu di Sumatera Barat,” katanya.
Kebiasaannya,  batu nisan berbentuk zakar diperbuat daripada batu berukir seperti yang terdapat di Sungai Tarab, Tanah Datar.
“Batu nisan adalah simbol kejantanan atau kekuatan yang telah wujud sejak permulaan Zaman Batu. Pada awalnya, ia cuma berbentuk silinder biasa sebelum ukiran ditambah menjadi bentuk tertentu,” katanya.

Tambah Ahamd Kusasi, budaya mengukir batu nisan seperti alat kelami lelaki sudah lama dilupakan  seiring dengan peredaran waktu kerana meninggalkan kesan buruk kepada masyarakat. – Agensi


Tedung selar 3 meter ‘ziarah’ masuk rumah
Oleh MUHAMMAD ZIKRI

19 Januari 2021, 8:36 pm
PONTIAN – Suasana tenang waktu petang sebuah rumah di Kampung Parit Basilam di sini bertukar kecoh dan mencemaskan apabila seekor ular tedung selar memasuki kediaman dalam kejadian petang hari ini.
Kehadiran reptilia berbisa itu disedari penghuni kira-kira pukul 4.01 petang selepas ular sepanjang tiga meter berada di bawah kerusi di ruang tamu rumah berkenaan.
Penghuni rumah kemudiannya membuat panggilan kecemasan memaklumkan kejadian itu sebelum sepasukan anggota Angkatan Pertahanan Awam (APM) dikejarkan ke lokasi.
Pegawai APM Daerah Pontian, Kapten (PA) Mohd. Noorhafidzul Nordin, berkata, seramai empat anggota ditugaskan untuk menangkap ular tersebut.
“ Anggota kami mengambil masa kira-kira 15 minit untuk menangkap ular tersebut menggunakan penyepit dan penjerut.
“Reptilia itu bertindak agresif cuba menyerang namun kecekapan dan kepakaran anggota dapat menumpaskan haiwan itu,”katanya ketika dihubungi di sini hari ini.

Mohd. Noorhafidzul berkata, ular tedung selar yang berjaya ditangkap itu kemudiannya dibawa ke pejabat APM Pontian.
Jelasnya, ular tersebut akan diserahkan kepada Jabatan Perlindungan Hidupan Liar dan Taman Negara (Perhilitan) Johor untuk tindakan seterusnya sebelum dilepaskan ke habitat asal.-K! ONLINE


Remaja maut ketika bantu tiga rakan lemas
Oleh ROHANA MOHD. NAWI

19 Januari 2021, 9:15 pm
KOTA BHARU – Niat murni seorang remaja cuba menyelamatkan tiga rakannya yang hampir lemas di Sungai Perupok, Kampung Tikat, Banggol di sini tidak kesampaian apabila dia akhirnya menjadi mangsa dalam kejadian itu.
Mangsa, Wan Mohd. Azamuddin Wan Aznan, 16, ditemui lemas di dalam sungai itu selepas cuba menyelamatkan tiga rakannya sewaktu mahu mengambil sebiji bola yang dibaling masuk ke dalam sungai itu sewaktu mereka sedang bermain.
Tiga rakan mangsa yang terselamat ialah Mohd. Amirul Adam Mohd. Zaid, 14, Mohd. Adam Mohd.Kamil, 12 dan Mohd. Ariff Idham Mohd. Kamil, 11.
Menceritakan detik kejadian itu, Mohd.Amirul Adam ketika ditemui pemberita berkata, dia dan dua lagi rakannya diselamatkan oleh orang awam yang kebetulan melalui kawasan sungai itu.
Katanya, pada awalnya, dia melihat Mohd. Adam dan Mohd. Ariff Idham dalam keadaan terkapai-kapai seperti meminta pertolongan di dalam sungai itu ketika sedang mengambil bola.
“Melihat kepada keadaan itu, saya terus terjun ke dalam sungai. Bagaimanapun, saya tidak dapat berenang dan hampir tenggelam akibat dipijak oleh salah seorang daripada mereka yang sedang meronta-ronta,” katanya.

Menurutnya, selepas itu, dia melihat mangsa yang turun ke sungai untuk menyelamatkan mereka, namun sebaliknya Wan Mohd. Azamuddin pula yang lemas selepas itu.
Wan Mohd. Azamuddin Wan Aznan.
Katanya, dia dan dua rakannya itu bernasib baik apabila seorang lelaki telah terjun ke dalam sungai dan menyelamatkan mereka.
“Saya sedih kerana rakan baik yang cuba menyelamatkan kami lemas dalam kejadian ini.
“Pada mulanya, saya dapat melihat tangan Wan Mohd. Azamuddin melambai-lambai meminta pertolongan, namun lambaiannya lenyap sewaktu dia tenggelam,” katanya.
Sementara itu, Ketua Balai Bomba dan Penyelamat Kota Bharu, Zukeri Shafei berkata, mayat mangsa ditemui dalam keadaan tersungkur kira-kira tiga meter di dasar sungai kira-kira pukul 6.40 petang oleh Pasukan Penyelamat Di Air (PPDA) selepas menjalankan operasi hampir sejam.
Katanya, bomba menerima panggilan kecemasan kira-kira pukul 5.23 petang dan keluar ke tempat kejadian bersama 19 anggota untuk operasi mencari dan menyelamat
“Mayat mangsa kemudian diserahkan kepada polis untuk tindakan lanjut,” katanya.
Ketua Polis Kota Bharu, Asisten Komisioner Abdul Rahim Daud ketika dihubungi mengesahkan menerima laporan berhubung kejadian tersebut.-K!ONLINE


Jauhi hospital dan elak lawat pesakit buat masa ini
Oleh MOHD. HUSNI MOHD. NOOR

19 Januari 2021, 9:09 pm
PUTRAJAYA – Orang ramai dinasihatkan menjauhi hospital buat masa ini dan tidak digalakkan melawat pesakit di hospital bagi mengelak risiko jangkitan Covid-19.
Ketua Pengarah Kesihatan, Tan Sri Dr. Noor Hisham Abdullah berkata, ketika ini sudah banyak hospital yang bukan dikhususkan untuk Covid-19 sudah mula mengambil pesakit Covid-19 untuk dirawat.
“Justeru, kami tidak galakkan pelawat datang ke hospital,” katanya pada sidang akhbar hari ini.
Beliau memberi nasihat berkenaan susulan dakwaan satu kes jangkitan Covid-19 membabitkan pesakit yang dimasukkan ke Hospital Serdang untuk penyakit lain tapi dijangkiti wabak itu disyaki daripada kakitangan hospital.
Noor Hisham berkata, kementerian sedia maklum kes berkenaan dan ia masih dalam siasatan.
Menurutnya, jangkitan boleh berlaku dalam kalangan pekerja atau petugas kesihatan atau antara pesakit dengan petugas kesihatan.

“Kami sedang jalankan siasatan mengenai kes itu. Jika perlu, kita akan menambah baik prosedur operasi standard (SOP) lawatan pesakit bagi elak jangkitan dalam kalangan petugas atau pesakit,” katanya.
Dalam pada itu, Noor Hisham berkata, pihaknya mendapati dua faktor yang menyebabkan kes jangkitan tinggi membabitkan pusat tahanan dan depot tahanan.
“Pertama adalah kesesakan di dalam pusat tahanan dan depot tahanan berkenaan yang memudahkan virus berjangkit manakala, yang kedua adalah pesakit dijangkiti ketika pergerakan ke pusat tahanan lain, mahkamah atau penjara.
“Walaupun sudah ada SOP ketat namun, ada kalanya jangkitan tetap berlaku disebabkan kesesakan di pusat tahanan dan depot tahanan itu.
“Jangkitan bukan hanya membabitkan banduan sebaliknya turut bermula daripada warden dan petugas,” katanya.


Ahmad Said dan isteri positif Covid-19
Oleh NIK NUR IZZATUL HAZWANI NIK ADNAN

19 Januari 2021, 8:17 pm
KEMAMAN – Pengerusi Badan Perhubungan UMNO Terengganu, Datuk Seri Ahmad Said dan isterinya, Toh Puan Seri Norliza Mahmud disahkan positif Covid-19.
UMNO Kemaman menerusi laman Facebooknya memaklumkan Ahmad dan isterinya baru menerima keputusan ujian saringan tersebut sebentar tadi.
Berdasarkan kenyataan tersebut, Ahmad yang juga bekas menteri besar Terengganu dan isteri sedang dirawat di Hospital Sultanah Nur Zahirah (HSNZ), Kuala Terengganu.
“Dengan penuh dukacitanya dimaklumkan Datuk Seri Ahmad Said dan Toh Puan Seri Norliza telah didapati positif Covid-19.
“Datuk Seri Ahmad dan Toh Puan Seri Norliza telah menerima rawatan di hospital,” menurut hantaran Facebook tersebut hari ini.
Kenyataan tersebut turut meminta semua pihak mendoakan kesihatan kedua pasangan tersebut.

“Marilah kita bersama-sama doakan kesihatan Datuk Seri Ahmad Said dan Toh Puan Seri akan kembali pulih seperti biasa, InsyaAllah,” katanya. – K! ONLINE


PKP 2.0 belum nampakkan hasil turunkan kes Covid-19
Oleh MOHD. HUSNI MOHD. NOOR

19 Januari 2021, 7:52 pm
PUTRAJAYA – Kementerian Kesihatan (KKM) menjelaskan kes positif Covid-19 yang terus kekal tinggi sejak seminggu lalu disebabkan oleh pendedahan jangkitan sebelum pelaksanaan Perintah Kawalan Pergerakan (PKP) 2.0.
Ketua Pengarah Kesihatan, Tan Sri Dr. Noor Hisham Abdullah berkata, pelaksanaan PKP 2.0 sejak 13 Januari lalu belum lagi menampakkan hasil.
Beliau berkata, kementerian menjangkakan, impak pelaksanaan PKP 2.0 terhadap jangkitan kes Covid-19 akan dapat dilihat dalam tempoh seminggu lagi.
“Kita harap dalam tempoh seminggu lagi kita akan lihat jumlah kes akan stabil kepada 3,000 kes sebelum kita lihat sama ada pelaksanaan PKP 2.0 dapat menurunkan kes jangkitan atau tidak.
“Walaupun kita dah jalankan PKP 2.0 tapi hasil dan kesan daripada pelaksanaan belum dapat kita lihat lagi buat masa ini,” katanya pada sidang akhbar hari ini.
Beliau berkata demikian selepas ditanya sama ada kerajaan akan memperketatkan prosedur operasi standard (SOP) PKP 2.0 berikutan trend jangkitan terus kekal tinggi buat masa ini.

Katanya, kementerian juga akan menilai selepas melihat impak pelaksanaan PKP itu sama ada ia perlu dilanjutkan untuk tempoh dua minggu lagi atau tidak.
Jelasnya lagi, pertambahan kes positif buat masa ini bukan di Lembah Klang sahaja tapi hasil daripada kluster rentas negeri dan daerah.
Dalam pada itu, Noor Hisham berkata, kementerian akui tidak mampu menampung kesemua pesakit positif Covid-19 di hospital atau Pusat Kuarantin dan Rawatan Covid-19 Berisiko Rendah (PKRC).
Justeru, katanya, kerajaan mempertimbangkan supaya kes positif yang tiada gejala dan tidak berisiko boleh diasingkan di rumah tetapi perlu penuhi syarat ditetapkan.
“Buat masa ini, kami sedang memperkemaskan pemantauan individu-individu yang menjalani kuarantin di rumah dan jika keadaan rumah tidak sesuai serta pesakit tidak bergejala dan berisiko, pesakit juga akan dibawa ke PKRC.
“Jika keadaan di rumah sesuai, mereka perlu asingkan diri dari ahli keluarga yang lain dan tidak boleh ada pelawat,” katanya.
Dalam perkembangan sama, Noor Hisham berkata, pihaknya mengesan peningkatan kes bagi pesakit tahap 3, 4 dan 5 yang mana mereka perlu dimasukkan ke hospital bagi mendapatkan rawatan.
“Buat masa ini, jika ada 3,000 kes sehari, kira-kira 20 peratus atau 600 pesakit akan dimasukkan ke hospital,” katanya.-K!ONLINE


Individu ingin masuk Kelantan tidak perlu lagi jalani ujian swab dan pakai gelang merah jambu
Oleh ROSLIZA MOHAMED

19 Januari 2021, 7:44 pm
KOTA BHARU – Kerajaan negeri menarik semula arahan pemakaian gelang merah jambu, ujian swab dan kuarantin kepada individu yang memasuki Kelantan.
Pengerusi Jawatankuasa Kerajaan Tempatan, Perumahan dan Kesihatan negeri, Dr. Izani Husin berkata, penarikan semula arahan itu berikutan timbul masalah lain seperti barisan petugas kesihatan yang tidak mencukupi selain ia melibatkan kos yang tinggi kepada individu yang perlu membuat ujian itu di klinik swasta.
Katanya, keputusan itu juga dilakukan hasil perbincangan dengan mesyuarat Majlis Keselamatan Negara (MKN) dan Jabatan Kesihatan Negeri Kelantan
“Sehubungan dengan itu,individu yang memasuki Kelantan tidak perlu lagi menjalankan prosedur itu.
“Bagaimanapun, kita berharap agar mereka yang ingin pulang ke kampung di negeri ini tetap mematuhi prosedur operasi standard (SOP) yang ditetapkan dalam usaha untuk mengekang penularan Covid-19 di Kelantan,” katanya.
Beliau berkata demikian pada sidang akhbar selepas Mesyuarat Teknikal Covid-19 di Kompleks Kota Darul Naim di sini hari ini.

Kosmo! Online baru-baru ini melaporkan, individu yang datang dari luar Kelantan diwajibkan menjalani ujian swab sebagai langkah terbaik untuk mengelakkan penularan wabak Covid-19 di negeri ini.
Selain itu, individu yang berhajat untuk masuk ke Kelantan juga perlu membawa surat pengesahan ujian swab bersama surat kebenaran daripada Polis Diraja Malaysia (PDRM).-K!ONLINE


Mengarut! Nabila persoalkan yuran penuh, tapi kelas online
Oleh MOHAMMAD SHAHEMY AZMI

19 Januari 2021, 6:13 pm
PETALING JAYA – Pelakon Nabila Huda mempersoalkan kewajaran kadar bayaran yuran tahunan persekolahan, khususnya sekolah swasta berikutan sesi pembelajaran kini dijalankan secara online (dalam talian) gara-gara pandemik Covid-19.
Nabila menerusi satu hantaran dalam InstaStory miliknya mendakwa dia perlu membayar penuh yuran sesi persekolahan anaknya, Keisha Laila, 11, sebanyak RM18,000 walaupun hanya mengikuti sesi pembelajaran secara dalam talian di rumah.
Menurut anak kepada penyanyi legenda, Amy Search itu, dia merasakan keberkesanan sesi pembelajaran yang dibuat secara dalam talian langsung tidak berbaloi dengan harga yuran sekolah yang perlu dibayarnya.
Nabila dan anak perempuannya, Keisha.
“Saya rasa kelas secara dalam talian tidak berkesan untuk anak-anak. Saya membayar yuran penuh dan rasa tidak berbaloi langsung.
“Saya fikir tahun ini pihak sekolah boleh bertolak ansur dengan mengurangkan harga yuran sebab tahun ini anak masih lagi belajar secara online.
“Rupa-rupanya tahun ini pun mereka (pihak sekolah) masih lagi mengenakan bayaran penuh. Saya tidak faham langsung tentang pembelajaran secara dalam talian,” ujarnya.

Dalam hantaran itu juga, pelakon yang pernah memenangi anugerah Pelakon Wanita Terbaik di Festival Filem Malaysia ke-28 itu ketika dihubungi Kosmo! memberitahu, dia merasakan perkara tersebut tidak adil bagi ibu bapa apabila perlu membayar harga yuran penuh, sedangkan anak-anak tidak pergi ke sekolah.
“Mengarut! Tak boleh nak ikutlan cara begini. Tidak ada ke orang yang boleh bersuara untuk selesaikan masalah ini.
“Sebenarnya bukan saya seorang, bahkan ramai lagi ibu bapa lain mohon supaya pihak sekolah bertolak ansur untuk membuat pertimbangan mengurangkan jumlah yuran sekolah,” kata aktres filem Munafik itu.
Pada masa sama, Nabila tahu ada pihak mungkin akan mempersoalkan tindakannya dia kerana menghantar anak bersekolah di sebuah sekolah swasta.
“Saya tidak ada masalah untuk menghantar anak belajar ke sekolah kerajaan, tetapi dengan situasi sekarang agak sukar untuk anak saya berpindah sekolah.
“Lagi pula mana boleh tukar sekolah sesuka hati,” katanya.
Bimbang dengan prestasi akademik anaknya yang bakal menduduki Ujian Penilaian Sekolah Rendah (UPSR) tahun hadapan, Nabila juga bercadang untuk membuat pembelajaran di rumah (home school) dengan memanggil guru mengajar semua subjek akademik untuk anaknya..
“Ada sesiapa yang tahu mana-mana guru yang boleh mengajar di rumah? Tolong DM (direct message) saya.
“Sudah hendak masuk bulan Februari. Sudah mula risau tengok anak tidak bersekolah dengan sempurna sejak tahun lepas,” kata Nabila.
Terdahulu, kerajaan menangguhkan sesi persekolahan yang sepatutnya dibuka pada 20 Januari ini selepas mengeluarkan Perintah Kawalan Pergerakan (PKP) selama dua minggu membabitkan enam buah negeri sejak 13 Januari lalu. – K! ONLINE


Jalan Persiaran Mahogani dibuka secara bersyarat
19 Januari 2021, 6:04 pm
PETALING JAYA- Polis Petaling Jaya akan membuka jalan tutup di Jalan Persiaran Mahogani, Kota Damansara, di sini secara berjadual, bersyarat dan terhad berikutan pembukaan sesi persekolahan bermula esok bagi pelajar tingkatan lima yang menduduki peperiksaan Sijil Pelajaran Malaysia (SPM).
Ketua Polis Daerah Petaling Jaya, Asisten Komisioner Nik Ezanee Mohd. Faisal berkata, pelepasan itu ditetapkan setiap Isnin sehingga Jumaat dengan sesi pagi dan petang. Sesi pagi bermula pukul 6.30 pagi hingga pukul 7.30 pagi manakala sesi petang bermula pukul2.30 petang hingga pukul 3.30 petang.
“Kelepasan dibenarkan seorang penjaga bersama pelajar beruniform dan menggunakan kenderaan persendirian, guru, kakitangan sekolah dan bas atau van sekolah membawa pelajar beruniform.
“Polis memberi amaran keras kepada orang ramai yang tidak layak agar tidak mengambil kesempatan untuk melepasi laluan ini dan jika ingkar, tindakan undang-undang akan diambil di bawah Seksyen 188 Kanun Keseksaan,” katanya dalam satu kenyataan hari ini.
Katanya, pihak bas dan van sekolah perlu membawa surat kebenaran dari sekolah yang terlibat. -K! ONLINE


Felda beli 41 juta saham FGV di pasaran terbuka
Oleh MUHAMMAD IKHWAN IDERIS

19 Januari 2021, 7:39 pm
KUALA LUMPUR – Lembaga Kemajuan Tanah Persekutuan (Felda) terus merancakkan usahanya untuk mengambil alih FGV Holdings Bhd. (FGV) dengan membeli 41 juta saham FGV di pasaran terbuka.
FGV dalam makluman kepada Bursa Malaysia  berkata, transaksi itu dilakukan pada 18 Januari lalu pada harga RM1.30 sesaham, menjadikan nilai pembelian mencecah RM53.3 juta.
Pada Khamis dan Jumaat lalu, Felda membeli lebih 27.14 juta saham FGV, juga menerusi pasaran terbuka pada nilai RM1.29 sesaham.
Ini menjadikan jumlah keseluruhan saham FGV yang dibeli Felda di pasaran terbuka berjumlah lebih 68 juta dengan melibatkan nilai mencecah RM88.3 juta.
Melalui proses pembelian tersebut, misi Felda untuk mengambil alih kepentingan FGV semakin hampir.
Pada 12 Januari lalu, Felda mengemukakan dokumen berhubung tawaran pengambilalihan mandatori tidak bersyarat bagi semua baki saham FGV (tidak termasuk saham perbendaharaan pada pertimbangan RM1.30 sesaham.

Tawaran tersebut terbuka untuk penerimaan sehingga pukul 5 petang pada 2 Februari 2021, melainkan pengumuman lanjutan dibuat oleh penasihat prinsipal, Maybank Investment Bank Bhd. sekurang-kurangnya dua hari sebelum tarikh tutup.
Selain itu, Pada 8 Disember lalu, Felda telah meningkatkan pegangannya dalam FGV kepada 35.12 peratus menerusi pengambilalihan 13.88 peratus saham FGV dengan nilai RM658 juta.
Pemilikan itu dibuat menerusi pembelian keseluruhan kepentingan FGV yang dipegang Kumpulan Wang Persaraan (Diperbadankan) KWAP sebanyak 6.1 peratus dan 7.78 peratus lagi daripada Urusharta Jamaah Sdn. Bhd.
Pada waktu itu, Felda dan pihak yang bertindak bersama (PAC) dengannya dilaporkan telahpun menguasai 50.49 peratus pegangan dalam FGV.


Penghantar sambilan dibenarkan beroperasi sepanjang pandemik
Oleh MOHD. HUSNI MOHD. NOOR

19 Januari 2021, 7:16 pm
PUTRAJAYA – Kementerian Pengangkutan (MOT) memaklumkan individu yang menggunakan kenderaan persendirian, sama ada kereta atau motosikal bagi penghantaran barangan secara sambilan dibenarkan sepanjang tempoh pendemik Covid-19 ini.
Menterinya, Datuk Seri Wee Ka Siong berkata, keputusan itu dibuat bagi membolehkan golongan berkenaan menjana pendapatan sepanjang tempoh pandemik ini.
Beliau berkata, bagi perniagaan membabitkan penghantaran barangan di bawah kategori Lori Pembawa A dan Lori Pembawa C, mereka adalah dikehendaki memiliki lesen pengoperasian.
“Bagi mereka yang sudah mempunyai lesen operasi, lesen perniagaan atau lesen kenderaan perdagangan daripada Agensi Pengangkutan Awam Darat (APAD) atau Lembaga Pelesenan Kenderaan Komersial di Sabah dan Sarawak, mereka boleh memohon lesen sementara (LPS).
“Mereka juga boleh melakukan penukaran sementara kenderaan perkhidmatan awam, bagi membolehkan mereka menggunakan kenderaan dengan lesen kenderaan pengangkutan awam sebagai kenderaan pengangkutan barangan,” katanya dalam kenyataan akhbar hari ini.
Ka Siong berkata, kaedah peraturan dan permohonan lesen itu boleh didapatkan menerusi agensi berkaitan.

Beliau berkata, industri pengangkutan makanan dan barangan pihak ketiga mempunyai potensi besar untuk dibangunkan dan membawa kepada faedah sosio-ekonomi kepada rakyat Malaysia khususnya kumpulan B40.
Pada masa sama, katanya, beliau menasihatkan sesiapa yang bekerja sendiri dan bekerja sambilan untuk mendapatkan perlindungan insuran di bawah Skim Keselamatan Sosial Pekerjaan Sendiri di bawah Pertubuhan Keselamatan Sosial (Perkeso).
“Mereka yang memandu perlulah sentiasa mengikuti peraturan jalan raya,” katanya.-K!ONLINE


PKP kini di seluruh negara kecuali Sarawak
Oleh ZULKIFLI MANZOR

19 Januari 2021, 6:16 pm
PETALING JAYA – Perintah Kawalan Pergerakan (PKP) akan dilaksanakan di Kedah, Perak, Negeri Sembilan, Pahang, Terengganu dan Perlis selama 14 hari bermula Khamis ini.
Menteri Kanan (Keselamatan), Datuk Seri Ismail Sabri Yaakob, berkata, ia bermakna seluruh negara kini berada dibawah pelaksanaan PKP kecuali Sarawak.
“Ia hasil nasihat dan penilaian risiko oleh Kementerian Kesihatan (KKM) berhubung trend peningkatan kes positif Covid-19 di negeri terbabit,” katanya pada sidang akhbar hari ini.
Dalam pada itu, Ismail Sabri memaklumkan, kerajaan sedang mempertimbangkan permintaan orang ramai supaya operasi premis menjual makanan dilanjutkan kepada pukul 10 malam.
Menurut beliau, Majlis Keselamatan Negara (MKN) telah diminta untuk berbincang dengan Kementerian Kesihatan Malaysia (KKM) berhubung permintaan tersebut.
“Sebab kesannya jika operasi kedai makan dilanjutkan, operasi-operasi (aktiviti) lain juga akan minta mereka dibenarkan sehingga pukul 10 malam,” katanya.

Ketika ini operasi premis makanan termasuk gerai dan restoran hanya dibenarkan beroperasi sehingga pukul 8 malam dibawah pelaksanaan PKP 2.0. – K! ONLINE


3,631 kes baharu, 14 kematian
Oleh SITI A'ISYAH SUKAIMI

19 Januari 2021, 6:32 pm
PUTRAJAYA – Sebanyak 3,631 kes baharu dilaporkan hari ini menjadikan jumlah kes positif Covid-19 sebanyak 165,371 kes.
Ketua Pengarah Kesihatan, Tan Sri Dr. Noor Hisham Abdullah berkata, daripada jumlah tersebut, tujuh kes import mendapat jangkitan dari luar negara manakala sebanyak 3,624 kes adalah penularan tempatan.
Menurutnya, kes aktif dengan kebolehjangkitan Covid-19 pula merekodkan sebanyak 39,464 kes.
“Sebanyak 14 kes kematian turut dilaporkan dan jumlah kes kematian Covid-19 di Malaysia kini sebanyak 619 kes.
“Selain itu, sebanyak 2,944 kes sembuh turut dicatatkan dan jumlah kumulatif kes sembuh sepenuhnya daripada Covid-19 sebanyak 125,288 kes,” katanya pada sidang akhbar di sini hari ini.
Ujarnya, terdapat 238 kes positif sedang dirawat di Unit Rawatan Rapi dengan 96 kes memerlukan bantuan pernafasan. -K!ONLINE


Agong zahir harapan ‘frontliner’ kekal cekal
Oleh MOHD RIDZAUDDIN ROSLAN

19 Januari 2021, 6:45 pm
PETALING JAYA- Yang di-Pertuan Agong, Al Sultan Abdullah Ri’ayatuddin Al-Mustafa Billah Shah menzahirkan harapan agar wira dan wirawati petugas barisan hadapan terus cekal dalam memerangi Covid-19.
Istana Negara dalam satu kenyataan berkata, Al-Sultan begitu memahami cabaran besar dihadapi petugas barisan hadapan ketika ini ekoran peningkatan kes secara mendadak.
“Al Sultan amat menyanjung tinggi pengorbanan dicurahkan mereka demi keselamatan rakyat dalam membendung Covid-19 dan merawat pesakit.
“Justeru, baginda menzahirkan harapan agar semangat kental dan juang yang tinggi dipamerkan petugas barisan hadapan sebagai benteng utama sejak bermulanya wabak turut dihargai seluruh rakyat jelata,” katanya di sini tadi.- K! ONLINE


210 pesakit Covid-19 tidak bergejala dirawat di rumah
Oleh ROSLIZA MOHAMED

19 Januari 2021, 7:11 pm
KOTA BHARU – Seramai 210 pesakit Covid-19 yang tidak bergejala kini dirawat dan dikuarantin di rumah masing-masing dengan pengawasan serta pemerhatian (HSO) oleh Jabatan Kesihatan Negeri Kelantan sejak seminggu lalu.
Pengerusi Jawatankuasa Kerajaan Tempatan, Perumahan dan Kesihatan negeri, Dr. Izani Husin berkata, langkah itu berikutan jumlah katil di Pusat Kuarantin dan Rawatan Covid-19 Berisiko Rendah (PKRC), Dewan Jubli Perak, Majlis Perbandaran Kota Bharu, Bandar Raya Islam (MPKB-BRI) di sini tidak mencukupi untuk menampung bilangan pesakit buat masa ini.
Katanya, pesakit-pesakit itu terdiri daripada mereka yang tidak bergejala di Kota Bharu, Bachok, Jeli, Tumpat dan Tanah Merah.
“PKRC itu menyediakan sebanyak 120 katil manakala Kolej Kejururawatan di sini pula hanya mempunyai 36 katil untuk keluarga.
“Sehubungan dengan itu, kita bersetuju untuk menempatkan pesakit dirumah masing-masing dengan pihak hospital akan memantau dan menghubungi keluarga tersebut dari semasa ke semasa,” katanya
Beliau berkata demikian pada sidang akhbar selepas Mesyuarat Teknikal Covid-19 di Kompleks Kota Darul Naim di sini hari ini.

Menurut Izani, bagaimanapun, pihaknya juga akan memantau terlebih dahulu tahap keselesaan rumah pesakit itu sama ada ia bersesuaian atau tidak untuk menjalani tempoh kuarantin.
Katanya, pemantauan itu turut melihat aspek individu yang berisiko untuk dijangkiti Covid-19 seperti warga emas atau kanak-kanak bawah usia 12 tahun.
Ujarnya, sekiranya didapati rumah itu tidak sesuai, pesakit-pesakit Covid-19 tetap akan ditempatkan di PKRC yang telah disediakan.
“Susulan daripada masalah kekurangan katil, kita bercadang untuk mencari beberapa dewan sesuai di negeri ini untuk menempatkan pesakit tersebut.
“Situasi penularan Covid-19 di Kelantan amat membimbangkan apabila sebanyak 1,032 kes telah dilaporkan,” katanya.-K!ONLINE


Kenyataan Guan Eng mengenai ekonomi negara tidak bertanggungjawab- Afif Bahardin
19 Januari 2021, 6:40 pm
PETALING JAYA- Ahli Parlimen Bagan, Lim Guan Eng diminta tidak menggunakan sentimen dan persepsi yang salah berkenaan kedudukan ekonomi negara.
Timbalan Pengerusi Biro Penerangan Parti Pribumi Bersatu Malaysia (Bersatu), Dr. Afif Bahardin berkata tohmahan bekas Menteri Kewangan itu ke atas kenyataan prestasi ekonomi negara oleh Menteri Perdagangan Antarabangsa dan Industri, Datuk Seri Azmin Ali merupakan satu tindakan tidak bertanggungjawab.
“Laporan MIDF Research menunjukkan bahawa Malaysia antara tiga buah negara di Asia Tenggara yang merekodkan aliran masuk pelaburan asing bersih. Ekuiti negara berjumlah RM326.1 juta yang dibeli oleh pelabur asing juga menunjukkan keyakinan para pelabur asing terhadap kestabilan pasaran ekonomi negara meskipun berdepan penularan pandemik Covid-19.
“Bursa Malaysia juga ditutup lebih tinggi sebanyak 1.53 peratus pada hari pengisytiharan darurat dilaksanakan dan melonjak 24.65 mata kepada 1,636.69 berbanding 1,612.04 pada hari PKP 2.0 diumumkan,” katanya dalam satu kenyataan hari ini.
Katanya, agensi penarafan Fitch Ratings juga meramalkan ekonomi Malaysia akan kembali kukuh pada kadar 6.7 peratus menjelang 2021 berbanding penguncupan 6.1 peratus pada tahun lalu.
“Penurunan rating Fitch Ratings merupakan satu situasi biasa berikutan seluruh dunia sedang berdepan kemelesetan ekonomi global dari segi aspek kelemahan pelaburan dan penurunan kedatangan pelancong,” ujarnya.

Ujar beliau, data dan fakta itu menyangkal dakwaan Guan Eng untuk mengelirukan rakyat selain mengganggu usaha kerajaan dalam menggerakka nsemula ekonomi negara.-K! ONLINE


Kaunter PPZ-MAIWP buka seperti biasa
Oleh MOHD RIDZAUDDIN ROSLAN

19 Januari 2021, 5:38 pm
PETALING JAYA- 10 kaunter Pusat Pungutan Zakat – Majlis Agama Islam Wilayah Persekutuan (PPZ-MAIWP) akan beroperasi seperti biasa sepanjang tempoh Perintah Kawalan Pergerakan (PKP) sehingga 26 Januari depan.
Ketua Pegawai Eksekutif PPZ-MAIWP, Ahmad Shukri Yusoff berkata, waktu operasi kaunter berjalan seperti biasa termasuk Sabtu.
“Bagi hari Isnin hingga Khamis, operasi kaunter bermula pukul 8.15 pagi hingga 4.45 petang manakala Jumaat sesi pagi pada pukul 8.15 pagi sehingga 12.30 tengahari.
“Sesi petang Jumaat akan bermula pada pukul 2.30 petang dan berakhir 4.45 petang,” katanya di sini hari ini.
Katanya, operasi kaunter pada hari Sabtu minggu kedua, keempat dan kelima pula antara pukul 8.15 pagi hingga 12.45 tengahari.
“Demi memastikan keselamatan pembayar zakat, PPZ-MAIWP sentiasa mengamalkan prosedur operasi standard ditetapkan seperti urusan bayaran zakat adalah seperti biasa tanpa berjabat tangan.

“Orang ramai juga disarankan memilih saluran bayaran secara atas talian melalui www.zakat.com.my, Kaunter Zakat Digital, perbankan internet dan juga e-Wallet,” jelasnya.
Sebarang kemusykilan atau permasalahan berkaitan zakat, boleh hubungi talian zakat di 1300 88 5757 atau email di [email protected] -K! ONLINE


UNGERIN tangkap tekong laut, PATI
Oleh MOHD YUNUS YAKKUB

19 Januari 2021, 4:13 pm
KLANG – Tindakan berani anggota Unit Gempur Marin (UNGERIN) melompat memasuki sebuah tongkang berjaya mematahkan cubaan 37 pendatang asing tanpa izin (PATI) Indonesia menyusup keluar secara haram di Perairan Sungai Buloh dekat sini, semalam.
Dalam kejadian pukul 10.30 malam itu menahan kesemua PATI termasuk tekong laut juga warga Indonesia berusia satu hingga 50 tahun.
Komander Pasukan Polis Marin (PPM) Wilayah 1, Asisten Komisioner Rosman Ismail berkata, kejayaan itu hasil rondaan Op Khas Ungerin yang mengesan sebuah tongkang dalam keadaan mencurigakan pada jarak kira-kira 1.4 batu nautika dari pantai Sungai Buloh.
Katanya, ketika ditahan didapati tongkang yang dikendalikan tekong laut itu cuba melarikan diri.
“Anggota serbuan daripada UNGERIN terpaksa melompat masuk ke tongkang tersebut sebelum menahan tekong dan kru tongkang berkenaan.
“Hasil pemeriksaan mendapati seramai 37 PATI termasuk seorang kanak-kanak perempuan berada dalam tongkang berkenaan,” katanya dalam kenyataan di sini hari ini.

Jelas Rosman, kes disiasat mengikut Akta Antipemerdagangan Orang dan Penyeludupan Migran (ATIPSOM) dan Akta Imigresen,” katanya. -K!ONLINE


Jual arak, rokok seludup guna Wechat
Oleh DIYANATUL ATIQAH ZAKARYA

19 Januari 2021, 4:54 pm
MELAKA – Kegiatan tiga individu menjual rokok dan minuman keras seludup bernilai RM53,907 melalui aplikasi Wechat terbongkar selepas dua buah premis di Melaka Raya dan Ujong Pasir diserbu sepasukan polis, Jumaat lalu.
Dalam serbuan antara pukul 4.30 hingga 6.30 petang itu, ketiga-tiga suspek termasuk seorang wanita berusia antara 21 hingga 28 ditahan sepasukan polis dari Jabatan Siasatan Jenayah Jenayah Ibu Pejabat Polis Kontinjen (IPK) Melaka.
Ketua Jabatan Siasatan Jenayah Melaka, Asisten Komisioner Mohd. Sukri Kaman berkata, hasil maklumat awam serta risikan, serbuan telah dibuat dan pemeriksaan di premis menemukan minuman keras pelbagai jenama bernilai RM38,508.
“Kita telah merampas sebanyak 331 botol dan 31 karton minuman keras, selain 87 karton rokok seludup bernilai keseluruhan RM53,907 yang dipercayai dijual untuk pasaran tempatan.
“Kita dapati modus operandi mereka adalah menjual minuman keras dan rokok seludup menerusi aplikasi WeChat,” katanya ketika dihubungi di sini hari ini.-K! ONLINE


Wanita cuba bunuh diri selepas hubungan dengan kekasih bermasalah
19 Januari 2021, 5:56 pm
PETALING JAYA- Sepasang suami isteri berhadapan detik cemas apabila menyaksikan anak perempuan mereka cuba membunuh diri awal pagi tadi.
Ketua Polis Daerah Gombak, Asisten Komisioner Arifai Tarawe berkata, pasangan suami isteri itu terjaga dari tidur pukul 4.30 pagi dan mendapati anak perempuan mereka berusia 26 tahun di luar rumah dan berada di atas sengkuap (awning) tingkat dua sebuah pangsapuri di Selayang Heights.
“Dia kelihatan seperti mahu terjun ke bawah sambil mengatakan hendak bercakap dengan teman lelakinya.
“Pihak polis dan anggota bomba dari Balai Bomba dan Penyelamat Selayang telah hadir bagi membantu menurunkan mangsa yang berada di atas sengkuap tersebut tetapi suspek telah terjun ke sengkuap tingkat satu dan papan iklan di tingkat satu pangsapuri berkenaan,” katanya dalam satu kenyataan hari ini.
Wanita itu dikatakan mengalami masalah hubungan dengan teman lelakinya sehingga mahu membunuh diri.
Ujar Arifai, suspek telah dibawa ke hospital Selayang untuk menjalani pemeriksaan dan mendapatkan rawatan. Hasil pemeriksaan awal doktor, suspek hanya mengalami kecederaan ringan.

Kes disiasat di bawah seksyen 309 Kanun Keseksaan. -K! ONLINE


Netizen persoal waktu operasi kedai makanan
Oleh MOHD RASDAN AHMAD

19 Januari 2021, 4:32 pm
PETALING JAYA – Waktu perniagaan bagi restoran dan warung makanan yang disingkatkan sehingga pukul 8 malam sepanjang tempoh pelaksanaan Perintah Kawalan Pergerakan (PKP) di beberapa buah negeri yang bermula pada Rabu lalu turut menjadi bualan orang ramai di laman sosial.
Tinjauan Kosmo! di laman sosial Twitter mendapati, #Si*****KauDengarSini yang membincangkan mengenai waktu perniagaan singkat itu menjadi tular apabila mendapat 67,800 ciapan sehingga pukul 3.30 petang hari ini.
Bagi seorang pengguna Twitter @yarafaee_ menjelaskan, dengan waktu perniagaan dari pukul 11 pagi sehingga pukul 8 malam, kebanyakan rakyat Malaysia hanya membuat pesanan makanan mereka sekitar waktu tersebut.
“Kau tahu tak, sampai hang (tergendala) mesin Foodpanda/Grab tu? Orang balik kerja tak ada masa nak masak sebab awal pagi esok dah kena pergi kerja balik.
“Daripada suruh rakyat find a way (cari jalan), kenapa tidak boleh gov (kerajaan) lanjutkan waktu operasi? Dengan waktu operasi yang singkat ini pun lebih menyusahkan staf yang siapkan makanan tahu tak?
“Tak sempat nak rehat dan kena OT tak berbayar sebab kesiankan kawan yang tak menang tangan ambil order (pesanan), tenaga kena kerah cukup-cukup, aku nak memandu balik pun tak larat lagi kau expect aku nak masak?” ujarnya.-K! ONLINE


Empat hari guna lampin berbalut plastik
Oleh ISKANDAR SHAH MOHAMED

19 Januari 2021, 4:49 pm
KUALA SELANGOR: “Kami guna plastik selama empat hari kerana tilam dibasahi air kencing anak dan tiada wang untuk membeli lampin pakai buang baru,” kata Mohd. Khalil Sallehuddin, 38.
Demikian keperitan ditempuh lelaki itu dan isterinya, Yeti Nasen, 41, di Kampung Bukit Belimbing di sini, yang terpaksa memohon bantuan bagi meringankan beban kehidupan mereka.
Kisah pasangan itu tular di media sosial sejak semalam berikutan keadaan bayi perempuan mereka, Aishah Naura Arumi berusia tiga bulan yang menggunakan plastik untuk membaluti lampin pakai buang dipakainya.
Jelas Mohd. Khalil, dia kehilangan sumber pendapatan sebagai tukang masak selepas kedai makan berdekatan rumahnya ditutup sejak tiga minggu lalu.
“Sejak itu, saya hanya bergantung kepada bekalan makanan yang ada termasuk makan mi segera dan nasi berlauk telur atau cendawan kering.
“Keadaan kami semakin teruk apabila lampin pakai buang anak hanya tinggal beberapa helai dan terpaksa guna plastik bagi elak kebocoran,” katanya ketika ditemui pemberita di kediamannya, hari ini selepas menerima lawatan aktivis masyarakat, Kuan Chee Heng atau lebih dikenali sebagai Uncle Kentang.-K! ONLINE


Geng pecah rumah, curi kenderaan lumpuh
Oleh MOHAMAD FAIZAL HASHIM

19 Januari 2021, 4:42 pm
ISKANDAR PUTERI – Tiga individu termasuk seorang wanita diberkas disyaki terlibatkan dalam kegiatan jenayah pecah rumah dan curi kenderaan dalam dua serbuan di sekitar daerah ini semalam.
Ketua Polis Daerah Iskandar Puteri, Asisten Komisioner Dzulkhairi Mukhtar berkata, dalam operasi bermula pada pukul 8.45 malam itu, kesemua suspek yang ditahan berusia 30 hingga 53 tahun.
Menurutnya, mereka diberkas di kawasan tempat letak kereta di Residensi D’Pristine, Lebuh Medini Utara, Bandar Medini di sini dan Jalan Panglin 6, Taman Perling, di sini.
“Serbuan dibuat susulan laporan seorang pengadu yang memaklumkan rumah rakannya di Taman Bukit Indah 2, di sini dipecah masuk apabila mendapati pintu pagar rumah terbuka dan kereta milik mangsa hilang pada Sabtu lalu.
“Lelaki itu berusia 43 tahun itu memaklumkan dia menerima panggilan telefon daripada mangsa yang berada di Singapura pada pukul 9.30 pagi memberitahu rumahnya dipecah masuk,” katanya dalam sidang akhbar di Ibu Pejabat Polis Daerah (IPD) Iskandar Puteri di sini hari ini.
Katanya, kesemua suspek direman selama tiga hari bermula hari ini untuk membantu siasatan mengikut Seksyen 457 Kanun Keseksaan dan 379A Kanun Keseksaan (curi kenderaan).-K! ONLINE


Halimah pula sah positif Covid-19.
Oleh MOHD. HUSNI MOHD. NOOR

19 Januari 2021, 5:45 pm
PUTRAJAYA – Menteri Perpaduan Negara, Datuk Halimah Mohamed Sadique disahkan positif Covid-19, hari ini.
Kementerian Perpaduan Negara menerusi kenyataan akhbar hari ini berkata, Halimah menjalani menjalani ujian saringan Covid-19 pada kelmarin sebelum disahkan positif oleh Kementerian Kesihatan (KKM).
Menurutnya, Halimah akan menjalani rawatan dan tempoh kuarantin mengikut saranan termasuk pemantauan rapat oleh pihak KKM di Johor Bahru.
“Sepanjang tempoh rawatan dan pemulihan ini, Halimah akan terus memantau dan memastikan segala urusan Kementerian Perpaduan Negara berjalan dengan lancar.
“Halimah mengucapkan ribuan terima kasih kepada semua pihak yang mendoakan kesembuhan beliau dan memohon maaf di atas segala kesulitan dan masalah yang timbul akibat perkembangan ini,” katanya.
Sebelum ini, beberapa Menteri Kabinet disahkan positif Covid-19 termasuk Menteri Pembangunan Wanita, Keluarga dan Masyarakat Datuk Seri Rina Harun, Menteri di Jabatan Perdana Menteri (Ekonomi) Datuk Seri Mustapa Mohamed dan Menteri Dalam Negeri Datuk Seri Hamzah Zainuddin.

Beberapa pemimpin politik juga disahkan positif Covid-19 sebelum ini termasuk yang terbaharu Ahli Parlimen Gua Musang Tengku Razaleigh Hamzah dan Ahli Parlimen Padang Rengas Datuk Seri Mohamed Nazri Abdul Aziz.-K!ONLINE


Hadkan pembelian minyak masak paket
Oleh SAFINA RAMLI

19 Januari 2021, 5:20 pm
GEORGE TOWN – Peruncit di negeri ini diarah untuk melaksanakan kawalan kendiri ketika menjual minyak masak subsidi paket sekilogram bagi memastikan bekalan tidak dijual secara berlebihan kepada seorang pengguna.
Pengarah Kementerian Perdagangan Dalam Negeri dan Hal Ehwal Pengguna (KPDNHEP) Negeri, Mohd. Ridzuan Ab. Ghapar berkata, pihaknya telah mengeluarkan arahan supaya pembelian dihadkan antara dua hingga lima paket untuk setiap pembelian.
“Setakat ini bekalan minyak masak paket mencukupi cuma kita memerlukan kawalan kendiri ketika membeli serta menjual minyak masak paket sekilogram.
“Pihak KPDNHEP juga telah mengeluarkan arahan supaya peruncit menghadkan pembelian di antara dua hingga lima paket kepada seorang pengguna,” katanya selepas meninjau harga barangan harian di sebuah pasar raya di Jelutong di sini hari ini.
Turut hadir ialah Pengerusi Jawatankuasa Perdagangan, Industri dan Pembangunan Keusahawan negeri, Datuk Abdul Halim Hussain. – K! ONLINE


Ular sawa ‘jenguk’ pusat kuarantin Covid-19
Oleh ISKANDAR SHAH MOHAMED

19 Januari 2021, 5:49 pm
KLANG – Suasana di sebuah asrama wanita yang dijadikan pusat kuarantin Covid-19 di Hospital Tengku Ampuan Rahimah (HTAR) di sini, gempar dengan kehadiran seekor ular sawa batik sepanjang tiga meter, hari ini.
Kejadian pukul 8.20 pagi itu disedari seorang tukang sapu yang melihat reptilia seberat sembilan kilogram (kg) di depan sebuah bilik di tingkat bawah bangunan tersebut.
Jurucakap Angkatan Pertahanan Awam (APM) Klang berkata, lokasi itu merupakan Kolej Kediaman Ibnu Sina Universiti Malaya (UM) cawangan Hospital Klang yang dijadikan sebagai pusat kuarantin.
Katanya, sepasukan empat anggota bergegas ke lokasi kejadian sejurus menerima panggilan kecemasan pukul 8.23 pagi.
“Kita menggunakan alat penjerut bagi menangkap ular sawa jantan itu dalam tempoh operasi selama 10 minit.
“Ular itu kemudian diserahkan kepada Jabatan Perlindungan Hidupan Liar dan Taman Negara (Perhilitan) untuk tindakan lanjut,” katanya ketika dihubungi Kosmo! hari ini.

Jelas jurucakap itu, ketika kejadian tiada pesakit di bilik berkenaan dan mereka dipercayai berada di tingkat atas asrama tersebut. -K!ONLINE


Bekas Jurulatih Kawad Rela ditemui lemas
Oleh MOHD YUNUS YAKKUB

19 Januari 2021, 3:15 pm
SHAH ALAM – Seorang lelaki warga emas dipercayai bekas jurulatih kawad Jabatan Sukarelawan Malaysia (Rela) ditemui lemas di muara Sungai Langat, Kampung Kelanang di sini semalam.
Ketua Polis Daerah Kuala Langat, Superintendan Azizan Tukiman berkata, mayat, Sidin Osman,65, ditemukan dalam keadaan terapung pukul 5.30 petang oleh nelayan lain yang melalui kawasan tersebut.
Katanya, mayat mangsa kemudiannya telah dibawa ke Jeti Nelayan Kampung Kelanang sebelum diserahkan kepada adik kandung mangsa.
“Siasatan awal mendapati mangsa telah turun ke laut bagi menjaring ikan secara sendirian sebelum bot dinaiki dipercayai terbalik.
“Pemeriksaan awal turut mendapati tiada sebarang unsur jenayah dalam kes tersebut,” katanya ketika dihubungi di sini hari ini.
Azizan menjelaskan mayat mangsa telah dibawa ke Hospital Banting untuk bedah siasat dan kes diklasifikasikan sebagai mati mengejut. -K!ONLINE


Kilang kain dikompaun, tipu buat PPE
Oleh DIYANATUL ATIQAH ZAKARYA

19 Januari 2021, 3:38 pm
JASIN – Cubaan pengusaha sebuah kilang menjahit pakaian cuba menipu penguat kuasa dengan mendakwa hanya beroperasi untuk menyediakan pakaian perlindungan diri (PPE) gagal selepas ‘kantoi’ seterika di ruang pembuatan baju harian didapati masih panas.
Dalam serbuan bersepadu diketuai pasukan polis dari Ibu Pejabat Daerah (IPD) Jasin itu, kilang yang terletak di kawasan Industri Kecil dan Sederhana (IKS) Jasin berkenaan dikenakan kompaun dan diarahkan tutup serta-merta pada pukul 12.30 tengah hari tadi.
Ketua Polis Daerah Jasin, Deputi Superintendan Mispani Hamdan berkata, pengusaha kilang cuba mengaburi kesalahan dengan menunjukkan PPE yang sedang disiapkan, namun pemeriksaan lanjut mendapati seterika di ruang pembuatan baju harian masih dalam keadaan panas.
“Penghasilan PPE ini tidak memerlukan ia digosok, jadi sudah tentulah seterika ini digunakan bagi pembuatan pakaian harian yang turut dijalankan di kilang ini.
“Kita telah mengenakan kompaun dan mengarahkan kilang ini ditutup serta-merta sehingga tamat tempoh Perintah Kawalan Pergerakan (PKP) 2.0 atau mengikut sebarang perubahan prosedur operasi standard (SOP) ditetapkan,”katanya pada sidang akhbar di sini hari ini.-K! ONLINE


Covid-19 punca Aura Kasih gemuk
Oleh KOSMO!

19 Januari 2021, 3:09 pm
JAKARTA – Penyanyi popular dari Indonesia, Aura Kasih, 33, mendakwa jangkitan koronavirus membuatkan berat badannya naik mendadak, lapor portal Suara.com, semalam.
Aura yang dijangkiti wabak maut itu pada Disember tahun lalu memberitahu selera makannya bertambah sebaik sahaja sembuh daripada Covid-19.
“Sejak dijangkit Covid-19, nafsu makan naik lima kali ganda.
“Dalam masa sebulan, berat badan saya naik 5 kilogram,” tulisnya di laman Instagram.
Selain Aura, anak perempuannya, Arabella, 2, turut menjadi mangsa Covid-19 namun sudah sembuh sepenuhnya.
Tambah Aura, dia melihat dugaan itu sebagai tanda Tuhan mahu menegur kehidupannya dan mengakui banyak belajar perkara baharu semasa menjadi pesakit Covid-19. – Agensi


Ranking Harimau Malaya dijangka terus meningkat
Oleh MUHAMMAD ZUHAILY BADLISHAH

19 Januari 2021, 3:15 pm
PENGANALISIS sukan Malaysia, Dr. Pekan Ramli menjelaskan, ranking dunia buat skuad Harimau Malaya dijangka tidak jatuh sebaliknya meningkat dan berada pada momentum yang baik ketika ini.
Pekan yang juga Ketua Seksyen Sukan, Kementerian Pengajian Tinggi berpendapat, ranking pasukan bola sepak kebangsaan telah menunjukkan banyak peningkatan dalam tempoh tiga tahun bermula tahun 2018 hingga 2021.
“Ranking skuad kebangsaan sememangnya menurun sejak 1993 tetapi meningkat mendadak dari kedudukan 178 kepada 153 dalam tempoh dua ke tiga tahun dari 2018 hingga 2021.
“Tidak tepat untuk mengatakan ranking skuad kebangsaan menurun. Lebih-lebih lagi berdasarkan sistem kiraan mata terbaharu, sukar untuk kita melonjak naik terus ke angka 100, itu agak mustahil,” katanya dalam satu kenyataan semalam.
Baru-baru ini, pemilik Kelantan FC, Norizam Tukiman meluahkan rasa terkejut menerusi akaun laman Facebook miliknya dengan kedudukan Harimau Malaya berada pdi ranking ke-153 dunia dalam ranking Persekutuan Bola Sepak Antarabangsa (FIFA).
Bagaimanapun, Pekan berharap agar semua pihak terus positif dan bekerjasama dalam memastikan peningkatan ranking skuad kebangsaan, selain mengharungi situasi mencabar pandemik Covid-19 ketika ini.

“Buat masa ini, skuad kebangsaan tiada perlawanan disebabkan situasi tidak menentu tetapi jika dilihat dalam tempoh 2018 hingga 2021, ranking Harimau Malaya naik 14 kedudukan terutama berdasarkan perlawanan pra Kelayakan Piala Dunia.
“Kita tidak boleh hidup dalam bayangan sejarah silam. Kita perlu lihat apa yang ada sekarang dan bekerjasama meningkatkan momentum Harimau Malaya,” jelasnya.


Bangladesh tagih ‘ilmu’ hoki Iman
Oleh MUHAMMAD ZUHAILY BADLISHAH

19 Januari 2021, 3:25 pm
BEKAS pembantu jurulatih skuad hoki lelaki kebangsaan, Iman Gobinathan akan berlepas ke Dhaka, Bangladesh malam ini untuk menggalas tanggungjawab baharu sebagai ketua jurulatih pembangunan hoki negara ranking ke-38 dunia itu.
Ini adalah kali ketiga Bangladesh menagih kepakaran dan keistimewaan sistem latihan pengendali berusia 43 tahun itu memandangkan beliau pernah membimbing pasukan hoki negara berkenaan pada tahun 2015 dan 2018.
Iman yang juga bekas pembantu jurulatih Skuad Projek 2013 mengakui sedia mencurahkan pengalaman luasnya di pentas antarabangsa, sekali gus membantu membangunkan sukan hoki Bangladesh dari peringkat akar umbi.
“Walaupun saya pernah pergi sana tetapi ini adalah cabaran dan tanggungjawab baharu. Saya terharu kerana pihak Bangladesh menghargai hasil kerja saya bersama mereka sebelum ini.
“Di sana ada lapan buah sekolah sukan dan tiga daripadanya khas untuk projek hoki. Saya akan terus mula bekerja dan buat program pembangunan hoki untuk mereka sebaik sampai sahaja di sana nanti.
“Kamu sudah menunjukkan kejayaan tetapi tidak pernah diberi peluang untuk menjadi jurulatih. Jadi, saya akan tabur bakti kepada mereka yang mempercayai saya,” kata pengendali Hockademy itu ketika dihubungi Kosmo! semalam.

Iman mempunyai resume hebat sepanjang menjadi pembantu jurulatih Skuad Projek 2013 iaitu pasukan hoki remaja lelaki negara dengan muncul juara Piala Sultan Johor 2011 dan Piala Remaja Asia 2012 selain meraih tempat keempat Piala Dunia Remaja 2013.
Kini, beliau mengikut jejak langkah bekas ketua jurulatih Skuad Projek 2013, Muhammad Dhaarma Raj Abdullah yang bergelar Pengarah Teknikal Pasukan Hoki Jawa Barat di Indonesia selepas kontraknya bersama skuad wanita negara tidak disambung tahun lalu.